text:
26 ára gamla Konni Kass kom í 2016 við fyrstu útgávuni ‘Haphe’. Tónleikurin og hugurin at brúka røddina sum ljóðføri, hevur altíð verið har - sum ein natúrligur partur av samleikanum. Eftir eina væleydnaða solo-konsertferð saman við Eivør, fer hon sjálv á konsertferð við bólkinum í heyst.
Konni Kass skrivar popptónleik ella ‘some kind of pop’, sum tað verður lýst á Facebook-síðuni hjá bólkinum, men hon hevur bakgrund í jazz-umhvørvinum:
"Meginparturin av tí tónleikinum, eg skrivi sjálv, kann nevnast poppur. Eg havi lurtað nógv eftir R&B og soul, so tað hevur eisini ávirkan á mín tónleik. Eg havi altíð spælt og sungið, komi frá einari familju, ið fæst nógv við tónleik og fór sjálv at spæla saxofon sum 11 ára gomul. Eg havi altíð havt sangin sum ljóðføri og havi altíð ‘funnið veg’ í tónleikinum - uttan mun til um eg havi verið glað ella kedd. Aftaná miðnámsskúlan vildi eg fegin hava tvey heil ár, har eg fekst við tónleikin burturav - har alt snúði seg um tónleik. Mín sanglærarinna mælti mær til at søkja inn á tveir ymiskar tónleikaskúlar í Svøríki. Eg slapp so inn á Skurup Folkhögskola. Tað var eitt veruliga skapandi umhvørvi, har vit vóru 42 næmingar á jazz-linjuni. Men eg havi í grundini altíð lurtað eftir ikki-jazzi. Sjálvt tá eg gekk á skúlanum, skrivaði eg ordiliga nógvan tónleik, ið ikki var jazzur. Men jazzur er torførur at spæla, og tí hevur útbúgvingin innan jazz givið mær nógv góð amboð innan tónleik meira generelt," greiður Konni frá í einum steðgi á læknafrøðislæsnaðinum.
Tónleikurin er bæði arvur og umhvørvi
Fyri nógvar føroyingar er tónleikurin ein týðandi partur av tí, at vera saman. Og soleiðis hevur tað eisini altíð verið fyri Konni. Abbi hennara opnaði fyrsta handilin, ið seldi ljóðføri í Føroyum.
Um manningin í einum bólki ikki røkkur heilt til, verður man hálaður við - eisini sjálvt um man hvørki dugir at spæla ella syngja - Konni Kass
"Heilt nógvir føroyingar spæla tónleik og vit hjálpast sum heild nógv. Nógv ganga á musikkskúla og um manningin í einum bólki ikki røkkur heilt til, verður man hálaður við - eisini sjálvt um man hvørki dugir at spæla ella syngja. Har eru nógvir bólkar, blásaraorkestur, kór og felagssangurin er eisini ein partur av okkara siðvenju - millum annað á Ólavsøku, so tað er helst bæði arvur og umhvørvi," greiður Konni frá og heldur fram:
"Abbi mín opnaði fyrsta tónleikahandilin í Føroyum, Simme Musikkhús. Hann og omma mín, Connie, spældu nógvan tónleik saman. Hann skrivaði nógvar sangir, ið verða sungnir í veitslum og tey spældu til nógv ymisk tiltøk. Hvørja ferð eg hevði føðingardag, fekk eina mikrofon ella ein guitar, og dentur var altíð lagdur á tónleikin. So tónleikurin hevur aldrin verið ein byrða, men altíð heldur verið nakað gott, ið man tekur við sær víðari í lívinum."
Íblásturin
Sjálvt um tónleikurin altíð hevur verið týðandi fyri Konni, er tað ikki bara føroyski tónleikurin, ið hevur sett sín dám á hennara løg:
"Eg haldi ofta, at eg fái íblástur av tónleiki heilt generelt. Eg finni altíð tíð til at fara til konsertir - livandi konsertir eru hugtakandi, og eg kann altíð læra okkurt frá teimum, ið framføra, og oftani fái eg hug at fara heim at skriva okkurt aftaná. Eg brúkti nógv mín føroyska samleika í byrjanini, tá eg skrivaði tónleik. Og eg hugsaði ofta um tað, tá eg var á jazzskúlanum - um nógva vindin og havið. Tað liggur í mær og í mátanum, eg brúki røddina. Tað sæst eisini aftur í tónleikinum, vit spæla við bólkinum. Allir limirnir í bólkinum dáma best, at tað framførda er dynamiskt - at tað ikki altíð noyðist at vera fitt og pent," sigur Konni íðin.
Leiðin til ‘Haphe’
Leiðin til fyrstu útgávuna byrjaði tíðliga fyri Konni, ið vann eina barnatónleikakapping saman við beiggja sínum sum 11 ára gomul. Í 2015 luttók Konni við núverandi bólkinum í kappingini Sement, og tað gjørdist fyrsta takið til ‘Haphe’ útgávuna.
"Vit vunnu Sement og vinningurin var 3 dagar í studio. Tað var tá, samstarvið byrjaði og vit funnu beinanvegin stevið. Alt koyrdi væl og vit kundu jamma í fleiri tímar. Árið eftir spældu vit á SPOT Festivalinum og tí fingu vit sera nógv burturúr. Vit vórðu biðin at spæla á Reperbahn í Hamburg, har okkara management eisini heldur til. Reperbahn hevði tá eina kapping, Anchor Awards. Vit vunnu ikki, men vóru við í gallatiltakinum og sluppu at spæla í einum framúr góðum spælistaði fyri fullum sali. Vit spældu eisini á G! Festivalinum síðsta ár og blivu tá biðin at koma á Iceland Airwaves. So SPOT hevur havt nógv gott við sær fyri okkum," sigur Konni.
Fyrsta útgávan varð til við einari øgiliga avmarkaðari fíggjarætlan. Alt varð spælt inn í Føroyum og útgivið undir Tutl. Nýggja útgávan, sum tey fara í holt við í heyst, verður eitt sindur øðrvísi:
Á nýggju útgávuni hava vit øll ment okkum - Konni Kass
"'Haphe’ varð framleidd og útgivin í Føroyum. Tað er stuttligt, at ein útgáva, sum er vorðin til undir so lítillatnum korum, hevur fingið so nógvan ans. Eg hugsaði í øllum førum, at tað var feitt at geva tónleik út í mínum heimlandi. Fyrsta útgávan hevði sangir, ið eg hevði skrivað í einum tíðarskeiði uppá fleiri ár. Men bólkurin helt ikki, at alt tilfarið riggaði eins væl, so eg skrivaði heilt fitt av nýggjum tilfari. Og við komandi útgávuni hava vit øll ment okkum. Fyrsta útgávan var eitt sindur jam-kend og sangirnir máttu vera so leingir, teir nú eina ferð vóru. Næsta útgávan hevur eitt klárari mið og sangirnir vera eitt sindur sterkari. Eg hugsi, mín leiklutur fer at vera meira eyðsýntur," sigur Konni.
Konsertferðir
Konni er júst heimafturkomin frá konsertferð við Eivør. Og í heyst fer hon aftur á konsertferð við egnum bólki.
"Eg bleiv biðin sum upphiting til konsertferðina hjá Eivør. Men eftirsum eg kendi Eivør og hinar føroysku tónleikararnar, spurdi hon, um eg ikki kundi taka saxofonina við. So endin var, at eg spældi saxofon á tveimum løgum og sang kór á trimum av løgunum hjá henni. Eg fekk nógvar royndir av tí, og tað var feitt at fáa ta viðurkenningina. Vit vóru í Týsklandi, Hollandi, Luksemborg og Skottlandi - í alt 14 konsertir og tað passaði lukkutíð við, at har vóru tríggjar vikur, har eg ikki skuldi lesa," sigur Konni brosandi.
Konsertferðin við egnum bólki byrjar í septembur og tað er har, at nýggja tilfarið skal standa sína roynd.
"Fyrst fara vit til Týsklands og hita upp fyri bretska singer/songwriter’aran, Tom Odell. Og í heyst hava vit fýra konsertir í Danmark og seks í Týsklandi. Har hava vit høvi at royna tilfarið, vit fara at taka upp í oktobur. Tað verður útgivið eina ferð 2018 - við vinyl og øllum. Tí taki eg frí tveir mánaðir í næstu lestrarhálvu, so eg fái brúkt tíðina uppá at skriva sangir. Í Danmark kenna fólk meg ikki serliga væl enn, men vit hava lagt dent á Týskland, har tað letur til at fólki dámar tað, vit gera. Tað er enn eitt sindur nýtt í Danmark, men eg haldi enn, tað gongur væl," greiður Konni frá.
Summarið 2017
Konni skal spæla við bólkinum á G! Festivalinum í summar og sum Konni sigur tað: "Onkuntíð gongur ov long tíð ímillum at eg eri heima, men eg elski at koma upp og fáa sett høvd og tankar í rætt lag aftur."
Um Konni Kass:
Konni Kass (f. 1991), er útbúgvin sangari á jazzlinjuni á Skurup Folkhögskola og er frontfigurur og sangskrivari í bólkinum við sama navni. Við í bólkinum eru Konni Kass (sang, saxofon), Torleik Mortensen (bass), Knút Eysturstein (ljómborð) og Per Petersen (trummur). Bólkurin varð stovnaður í mei 2015. Fyrsta útgávan ‘Haphe’ kom á heysti í 2016. Konni Kass fekk í 2016 stuðul til konsertferðina frá Koda-Føroyar Grunninum.


c: text/html

text:
Altjóða ársfrágreiðingin hjá Amnesty International 2016/17:
Hatskur retorikkur setur politisku dagskránna
’The State of the World’s Human Rights’, er heitið á ársfrágreiðingini, sum er mest umfatandi greiningin av mannarættindastøðuni kring heimin. Í frágreiðingini verður ljós varpað á mannarættindastøðuna í 159 londum. Niðurstøðan er, at hatskur retorikkur setur í løtuni politisku dagskránna í Evropa, USA og í øðrum pørtum av heiminum. Og hesin “vit ímóti teimum” retorikkur er vandamikil og minnir okkum á eina døkka fortíð.
Sambært Amnesty International var 2016 árið, har tað var “vit ímóti teimum”. Tað var árið, tá leiðarar skýrdu ávísar bólkar at vera ein hóttan ímóti tjóðunum. Um hetta rákið heldur fram og enn fleiri lond velja at traðka á vunnin rættindi í navninum av tjóðartrygd, so er grundarlagið fyri altjóða mannarættindum hótt.
Amnesty ávarar ímóti, at 2017 kann vísa seg at gerast eitt ár, har ruðuleiki valdar, og har tær sterkastu tjóðirnar fara at fylgja nationalum áhugamálum og velja at síggja burtur frá fyrimununum við altjóða samstarvi, og hetta fer at skapa eina vandamiklari heimsskipan.
Tak frágreiðingina niður og les meira um mannarættindastøðuna 2016 her.
Tí tá ein filipinskur forseti eggjar fólkum at drepa rúsevnismisnýtarar, tá ein turkiskur forseti fonglsar atfinningarsom fjølmiðlafólk, tá Trump lýsir allar meksikanar at vera kriminellar, og tá ein donsk stjórn hevur sett sær fyri, at gera umstøðurnar hjá menniskjum, sum søkja friðskjól í Danmark so ótoliligar sum gjørligt, so er talan um útsøgnir sum spjaða heldur enn savna, og sum skapa ein heim, har tað eru “vit ímóti teimum”. Og hetta er ein meira ótryggur heimur, meinar Amnesty International.
Les um støðuna í einstøðu londunum her.
2016 var eisini árið, tá stórir partar av Aleppo vórðu javnaðir við jørðina. Sjúkrahús og skúlar í Yemen vórðu bumbað. Rohingya-fólkið í Myanmar varð útsett fyri brutalum álopum. Bygdir í Darfur vórðu álopnar við kemiskum vápnum, og atfinningarsamar røddir í Turkalandi, Kina og Bahrain vórðu fongslaðar.
Danmark fær atfinningar
Sambært Trine Christensen, sum er aðalskrivari í donsku deildini hjá Amnesty, eru tað politikkararnir sum hava høvuðsábyrgdina. Tá politikkarar brúka niðurbrótandi orðingar um samfelagsskipanir og stovnar, sum t.d. dómstólarnar, frælsu fjølmiðlarnar og rættin at skipa seg í einum frælsum samfelag, og tá londini venda sær ímóti sær sjálvum og verja mørk og snævur áhugamál, so er talan ikki bert um orð, men ítøkiligar gerðir, sum hava álvarsamar avleiðingar.
Í ársfrágreiðingini fær Danmark harðar atfinningar fyri m.a. at hava steðgað árligu móttøkuni av 500 kvotaflóttafólkum og fyri at leingja freistina fyri at fáa familjusameining upp í trý ár.
»Fremsta vónin fyri framtíðina eru vit vanligu fólk, sum mugu taka frástøðu frá harða retorikkinum, sum er partur av gerandisprátinum ímillum okkum. At vit velja at siga “nei, ikki í mínum navni. Eg ynski ikki ein heim, sum er uppbýttur í ‘vit og tey’”, sigur Trine Christensen aðalskrivari í Amnesty Danmark.
“Men hetta merkir ikki, at vit ikki skulu siga okkara hjartans meining. At vit ikki skulu tora at lata eina hugsan útfordra eina aðra hugsan. Men hetta merkir, at vit skulu tosa virðiliga og byggja okkara grundgevingar á eina grundleggjandi virðing fyri einstaka menniskjanum og grundleggjandi rættindunum hjá hvørjum einstøkum”, leggur Katrin á Neystabø, aðalskrivari í Amnesty Føroya Deild afturat.
Í samband við at Amnesty International í dag almannakunngerð ársfrágreiðingina heitir felagsskapurin á fólk kring heimin um ikki at lata ótta og hatur máa burtur sjónina um eitt samfelag, har vit eru javnsett.
Um vit øll, hvør í sínum lagi, taka stig til at verja okkara grundleggjandi rættindi, so kunnu vit venda rákinum.

robotstxt: allowed

filter: keep


text:
Vælkomin í LÍV
Arbeiðsgevarar flyta eftirlønargjald í sambandi við A-inntøkur á konto: 9181 - 478.898.4
Eftirlønargjald í sambandi við B-inntøkur verður inngoldið eftir nærri avtalu við LÍV
Les meira her
samskifti
strategi
vinningur
MIA. Í EFTIRLØNARUPPSPARING
DUGNALIG STARVSFÓLK
STOVNAÐ
% MARKNAÐARPART
TÍÐINDASKRIV & MARKNAÐARINNLIT
Trýst á yvirskriftina á greinini fyri at lesa meira
SAMBAND
Vitja okkum mánadag - hósdag 10-16 og fríggjadag 10-15
Kopargøta 1 - P.O.Box 206 - FO-110 Tórshavn
Samband við LIV
Vitja okkum mánadag - hósdag kl. 10-16
og fríggjadag kl. 10-15
Kopargøta 1 – Boks 206 - 110 Tórshavn
Tú er vælkomin at skriva eini boð til okkara niðanfyri við at fylla út teigarnar.
Vinarliga minst til at skriva inn P-talið.


text:
Pætur Albinus 11.10.2018 (21:30)
Taptu greitt: Aserbadjan revsaði Føroyar
Tað manglaðu ikki føroyskir málmøguleikar, tá ið Føroyar í kvøld spældi ímóti Aserbadjan í Nations League á Tórsvølli, men av tí at tað í stóran mun manglaði hepni og neyvleiki, so endaði tað við einum frammaná.
Føroyar var greitt betra liðið fyrstu góðu løtuna av dystinum og kom fram til fleiri góðar málmøguleikar, men beint ímóti leikgongdini var tað Aserbadjan, sum tók av sínari fyrstu líkinda málroynd eftir lítlum hálvum tíma. Tað var brasilskt-føddi Richard Almeida, sum potaði bóltin í málið til 1-0 til Aserbadjan eftir at Gunnar Nielsen ikki megnaði at halda einum fløtum innleggi.
Hetta var eisini hálvleiksstøðan, og hóast Føroyar aftur vóru omaná fyrstu løtuna av seinna hálvleiki, so var tað Aserbadjan, sum aftur gav okkum undirvísing í hvussu ein tekur av málmøguleikum. Hesaferð var tað Dimitri Nazarov, sum við góðum skoti av brotsteigarmarkinum sendi bóltin í málið til 2-0.
Føroyar høvdu hópin av møguleikum at koma inn aftur í dystum, men skot á tvørtræið og ruddingar av málstrikuni prógvaðu væl hvat hetta var fyri ein dagur hjá føroysku leikarunum. Hinvegin fekk Aserbadjan eitt triðja mál umvegis eitt brotsspark, sum íkom eftir eina ov spakuliga afturlegging frá Viljormi Davidsen til Gunnar Nielsen, sum feldi ein mótstøðuleikara. 3-0 til Aserbadjan var úrslitið.
Sigurin hjá Aserbadjan í dag hevur við sær, at teir strúka framvið Føroyum og eru nú nummar tvey við fimm stigum. Føroyar eru á triðja plássi við trimum stigum, meðan Kosovo, sum í kvøld vann 3-1 á Malta, er oddalið við sjey stigum. Úrslitini í kvøld hava við sær, at Føroyar hava knívin á barkanum og mugu vinna á Kosovo á Tórsvølli sunnudagin kl.17.00.
Beinleiðis tekstafrásøgnin, sum in.fo hevði frá dystinum ímillum Føroyar og Aserbadjan í kvøld, kann lesast niðanfyri:
Føroyar – Aserbadjan 0-3 (0-1)
0-1: Richard Almeida, 28.
0-2: Dmitri Nazarov, 67.
0-3: Richard Almeida, 86. (br.)
Liðugt: Føroyar tapa merkisvert stórt, 3-0, fyri einum ískøldum landsliði hjá Aserbadjan.
90min.: Tríggir minuttir eru lagdur afturat.
88min.: Risa møguleikar til Føroyar! Eftir innlegg rakar Atli Gregersen tvørtræið, og hálvan minutt seinni ruddar Aserbadjan burtur av málstrikuni. Nei, hepnið er ikki við føroyingum í dag.
86min.: MÁL! 3-0 til Aserbadjan! Viljormur Davidsen roynir at leggja bóltin aftur til Gunnar Nielsen, men afturleggingin gerst ov stutt, og Gunnar Nielsen fellur leikaran hjá Aserbadjan. Brotssparkið sendir Richard Almeida trygt upp undir nettakið.
83min.: Risa møguleiki til Føroyar! Í einum mótálopi spælir Jóan Símun Edmundsson bóltin til ein nærum púra leysan Brand Hendriksson, men skotroynd hansara úr góðari støðu fer beint framvið handaru stong. Ein gyltur møguleiki at koma inn aftur í dystin.
81min.: Góður møguleiki til Aserbadjan eftir hornasparksinnlegg, men Gunnar Nielsen fær labban á og bjargar hegnisliga.
79min.: 2.820 áskoðarar eru á Tórsvølli í kvøld.
78min.: Føroyar fremja eina tvífalda útskifting. Klæmint A. Olsen og Heini Vatnsdal koma inn fyri Finnur Justinussen og Hall Hansson. Finnur hevur runnið seg troyttan, meðan Hallur Hansson hevur eitt gult kort.
75min.: Gult kort til Atla Gregersen fyri eina klandurstøðu.
74min.: Viljormur Davidsen vinnur Føroyum eitt hornaspark, men málverjin hjá Aserbadjan nevar bóltin burtur.
73min.: Føroyar fremja sína fyrstu útskifting. Rógvi Baldvinsson kemur inn fyri Kaj Leo í Bartalsstovu.
67min.: MÁL! 2-0 til Aserbadjan! Gestirnir eru ískaldir. Nú taka teir aftur av einum sjáldsomum møguleika, tá ein tvørlegging endar hjá Dimitri Nazarov, sum við frálíkum skoti leggur Aserbadjan á odda 2-0.
65min.: Gult kort til René Shaki Joensen, sum steðgar lovandi álopi eftir at Føroyar av ósketni sendu Aserbadjan avstað.
64min.: Føroyar halda fram við at søkja at. Nú var tað Odmar Færø, sum steðgaði umstilling og setti ferð á frameftir. Tað var tætt við, at Føroyar kom í góða støðu.
59min.: Aserbadjan roynir seg við vandamiklum innleggi, men Gilli Rólantsson stútar burt. Hann verður í somu støðu rendur um koll og fær í løtuni viðgerð.
58min.: Eftir frísparksinnlegg og síðani hornasparksinnlegg kemur René Shaki Joensen í rímiliga støðu. Hann roynir seg av brotsteigarmarkinum, men bólturin fer framvið málinum.
54min.: Føroyar fáa óbenleiðis fríspark í brotsteiginum, tá ið málverji teirra glíður og velur at taka bóltin upp. Tað er úr spískum, og føroyska royndin eydnast illa. Tað blívur til málspark til Aserbadjan.
50min.: Finnur Justinussen verður feldur, men málverjin hjá teimum fær eftir øllum at døma bóltin fyrst, og dómarin velur tí ikki at bríksla fyri brotssparki.
49min.: Gult kort til Dmitri Nazarov fyri at fella Hall Hansson.
46min.: Seinni hálvleikur er bríkslaður í gongd.
Hálvleikur: Gestirnir eru á odda 1-0 í hálvleikssteðginum. Føroyar hava havt flestu málmøguleikarnar, men Aserbadjan var hepnari og kaldari frammanfyri málinum í einu støðuni.
45min.: Føroyar í góðari støðu. Jóan Símun Edmundsson roynir seg úr vinstru, men Aserbadjan fær ruddað út til horna. Hornasparkið liggur ov aftarliga, og tað gav dómaranum møguleikan at bríksla til hálvleik.
45min.: Ein minuttur er lagdur afturat.
43min.: Føroyar hava havt avbjóðingar á sentrala miðvøllinum, og tað er einamest av høga trýstinum, ið Aserbadjan leggur tá Føroyar royna at byggja upp.
40min.: Gult kort! Hallur Hansson hevur gjørt fleiri fríspørk, og nú fall hamarin.
36min.: Føroyar hava verið betra liðið eftir leiðslumálið hjá Aserbadjan.
35min.: Góður møguleiki til Føroyar! Eftir drúgt og gott uppspæl sendir Viljormur Davidsen innlegg innfyri, har Finnur Justinussen er hægstur, men hann fær ikki nóg nógv undir bóltin. Málverjin bjargar til hornaspark, sum einki spyrst burturúr.
31min.: Stórur møguleiki til Føroyar! Málverjin hjá Aserbadjan fer púra skeivur av bóltinum, og tað er um reppið at Føroyar fáa potað bóltin í málið. Aserbadjan ruddar burtur av strikuni.
30min.: Gott føroyskt spæl. Hallur Hansson smekkar til við vinstra beini, og tað endar við at vit fáa hornaspark.
28min.: MÁL! 1-0 til Aserbadjan. Gott uppspæl í vinstru endar við fløtum innleggi. Gunnar Nielsen megnar ikki at halda bóltinum, og eftir eitt prik aftur til Richard Almeida er tað brasiliumaðurin hjá teimum, Richard Almeida, ið leggur Aserbadjan á odda 1-0.
27min.: Enn eitt langskot. Hesaferð er tað Gilli Rólantsson, ið roynir kanónina. Eitt sera gott skot, sum fer beint upp um málið.
23min.: Føroyar eru óansnir á miðum vølli og lata Aserbadjan sleppa í eina lítla umstilling, men aftur eru teir bráðir og smekka til úr 30 metrum. Lítið vandamikið.
20min.: Dmitri Nazarov roynir seg úr 30 metrum, men royndir er forkølað og fer væl framvið málinum.
18min.: Aserbadjan roynir seg við innleggi, og fremsti maður teirra, Rufat Dadasov, stútar úr kroystari støðu upp um málið.
16min.: Aserbadjan hevur fótað sær, og teir eru í løtuni tryggir á bóltinum. Teir hava bóltin fyri tað mesta.
13min.: Aðru skotroyndina í dystinum er eisini føroysk. Finnur Justinussen leggur bóltin hegnisliga av til Brand Hendriksson, sum við first-time'ara úr 25 metrum langar til. Tað kundi verið vakurt, men bólturin fór langt upp um málið.
10min.: Føroyar hava verið greitt betra liðið fyrstu løtuna. Aserbadjan hevur nærum ikki fingið spælt ein einasta bólt ímillum sín.
9min.: Fríspark til Aserbadjan í góðari støðu úti í síðuni, men innleggið kemur ikki framvið fremsta føroyinginum, René Shaki Joensen, sum ruddar burt.
6min.: Føroyar søkja aftur at. Eftir langa sending frá Atla Gregersen eru vit um at koma í nakrar góðar støður, men tað endar við, at Odmar Færø er rangstaddur.
4min.: Seinna hornasparkið er ikki vandamikið. Málspark til Aserbadjan.
3min.: Hornaspark til Føroyar. Bólturin kemur útfrá, Gilli Rólantsson langar til, men rakar ein hjá Aserbadjan og út til nýtt hornaspark.
1min.: Føroyar eiga fyrstu skotroyndina eftir einans 55 sekundum. Jóan Símun Edmundsson roynir seg úr 20 metrum, men málverjin bjargar lættliga.
1min.: Dysturin er byrjaður.
Undan dystinum: Tjóðsangirnir hava rungað, so nú er einans lítil løta til dysturin byrjar.
Undan dystinum: Skansin er sum vera mann upp á pláss og stuðlar óført longu góða løtu undan dystinum.
Undan dystinum: Tað er mjørki og regn á Tórsvølli, men annars eru fótbóltslíkindini góð – tað er ikki nógvur vindur, og tað er ikki serliga kalt.
Undan dystinum: Dómarin í dag er úr Russlandi, og hann eitur Aleksei Eskov.
Byrjunaruppstillingar
Føroyar: Gunnar Nielsen – Gilli Rólantsson, Atli Gregersen, Odmar Færø, Viljormur Davidsen – René Shaki Joensen, Hallur Hansson – Jóan Símun Edmundsson, Brandur Hendriksson, Kaj Leo í Bartalsstovu – Finnur Justinussen
Aserbadjan: Kamran Agayev – Maksim Medvedev, Rahil Mammadov, Badavi Huseynov, Pavlo Pashayev – Gara Garayev, Richard Almeida – Mahir Madatov, Dmitri Nazarov, Araz Abdullayev – Rufat Dadasov
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Danjal av Rana 10.10.2018 (09:19)
DMI sigur frá stormi seinni í vikuni
Ein hitabrúgv fer yvir okkum í dag av suðri, áðrenn lýggjari luft aftur streymar inn yvir okkum av landsynningi. Fríggjadagin fer eitt djúpt lágtrýstí ein norðan millum Ísland og Føroyar við vindi og regni. Um vikuskiftið makar hann vindin og tað klárar í, tó okkurt æl.
Veðrið í dag
Fyrrapartin øtlar hann vindin í gul til stívt andøvsgul, 5 til 10 m/s, í støðum upp í strúk í vindi, 13 m/s, av landsynningi. Tað verður skýggjað og seinnapartin regn. Í kvøld lækkar hann í ein sunnan og landsynning og øtlar í andøvsgul upp í ein strúk í vindi, 8 til 13 m/s. Tað klárar í og verður turt og skýggjað. Hitin millum 10 og 12 stig.
Í morgin
Andøvsgul upp í ein strúk í vindi av landsynningi og suðri, 8 til 13 m/s. Fyrst sólglottar, annars sum frá líður skýggjað og í annaðkvøld og fríggjanáttina eitt skifti regn. Hitin millum 10 og 13 stig. Um náttina makar hann vindin í gul til stívt andøvsgul, 5 til 10 m/s. Tað klárar í og yvirhøvur turt og hitin millum 7 og 10 stig.
Fríggjadagin
Lot til andøvsgul av landsynningi, 2 til 7 m/s, sum øtlar í stívt andøvsgul upp í hvassan vind, 10 til 15 m/s, eitt skifti upp í skrið, 15 til 20 m/s, við hvøssum hvirlum. Ssamdrigið og regn og hitin millum 10 og 12 stig. Seinnapartin snarar hann í ein sunnan og øtlar vindin í hvassan vind upp í skrið við hvøssum hvirlum, 15 til 20 m/s, um náttina fer hann í ein útsynning og øtlar í skrið ella storm, 18 til 23 m/s. Framvegis skýggjað og ælaveður. Hitin millum 7 og 10 stig.
Leygardagin
Skrið ella stormur av útsynningi, 18 til 23 m/s, sum út á dagin makar í andøvsgul upp í ein strúk í vindi, 8 til 13 m/s. Samdrigið og æalveður. Hitin millum 6 og 9 stig.
Sunnudagin
Andøvsgul upp í ein strúk í vindi av útsynningi, seinni suðri, 8 til 13 m/s. Samdrigið og okkurt æl, men um náttina fleiri ælaveður. Hitin millum 6 og 9 stig.
Mánadagin
Andøvsgul upp í ein strúk í vindi av suðri, 8 til 13 m/s, sum hækkar í ein útsynning og makar nakað. Samdrigið og ælaveður. Hitin um 7 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eyðun Klakstein 19.03.2007 (00:09)
Johan Dahl bjóðar Alfred Olsen av
Tað verður kampval um næstformanssessin í Sambandsflokkinum á landsfundinum næsta vikuskiftið. Johan Dahl stillar upp ímóti Alfredi Olsen
Næsta vikuskiftið hevur Sambandsflokkurin landsfund, og tað er greitt, at tað verður kampval um næstformanssessin.
Norðlýsið skrivar, at Johan Dahl stillar upp ímóti Alfred Olsen, sum í løtuni er næstformaður í flokkinum. Formaður er Kaj Leo Johannesen.
Alfred Olsen tók fyrr í ár sín stuðul til samgonguna aftur orsaka av rumblinum um 266b, og síðani hevur Alfred Olsen mist álitissessir í løgtinginum.
Nú skal Alfred Olsen eisini stríðast fyri sínum álitissessi sum næstformaður í Sambandsflokkinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð: Robert McBirnie
Lag: Shu-bi-dua
Niels Juel hann segði í morgun frá Meteorologisk Institut
í rúmdini var broyting farin fram, sum merktist stutt.
Ein grønlendsk hon fekk stólstikk, Sahara bleiv til ís,
meðan Føroyar gjørdust nýtt og fagurt frítíðarparadís,
so lýsingin frá Smyril Line, hon ljóðar stutt og greitt.
Kom við Norrönu upp her úr tí ísakøldu verð,
á vegnum fært tú øl og snaps og vín, tá eingin sær,
og tá skipið er í havn, liggur landið framman stavn:
Kom til Føroyar, lær at kenna hetta navn.
Í Leynum har er trongtligt og á sandinum er tætt,
tó ei av grindarhvalum men av Føroya ungu ætt,
og neyðars Ternan liggur á Lorvík burturav,
tí hann, ið skal til Klaksvík’, fer á vatnski yvir hav.
So lýsingin frá SMS og Askham ljóða eins:
Onkur ferðaseðil er á kameli eina ferð
eftir oynni norð har útsynið til Kaldbaks prísin ber,
venda við í Eiðis bý, náa Tórshavn klokkan trý,
kom til Føroyar, tá spilt er ei tín tíð.


text:
Orð: A. B. Simpson
Týtt: Kajfinn Hammer
Viðmerking: Týddur í 1983.
1. Niðri í dalinum angandi liljur
gleða hin Vinin, sum kærur mær er.
O, eg í skundi Hans fetum vil fylgja,
einglanna teskan Hans Navn til mín ber.
Niðurlag: O, Tú Guðs dýra Lamb,
Tú gavst alt fyri meg;
takk, at Tú elskar meg,
Jesus Guðs Lamb.
2. Teg eg nú søki, o, vís mær í skundi
hvar ið Títt angandi hvíldarstað er;
hvar Tú á hádegi hvílir Títt fylgi,
vart móti hita til kelduna fer.
3. Síðan eg fann Teg, o, dýrasti Jesus,
gev, eg í ævir má kalla meg Tín.
Fjal ei Títt andlit, tá til Tín eg leiti,
Tú meg jú frelsti og kallaði Tín.
4. Søt, sum Tín rødd, er ei einglanna teskan,
milt, sum Tín ásjón, ei ljósið mær er.
Tak meg so innarligt eymt til Títt hjarta,
bert Tín at vera er Himmalin her.


text:
Ari av Rana
15.06.2018 - 17:10
Ítróttur > Ítróttur > Fótbóltur
Tey eru neyvan mong uttanfyri Marokko og Iran, sum vóru spent um HM-dystin millum londini, og har var heldur einki at blíva spentur um. Lítil spenningur var í dystinum fyrstu 90 minuttirnar.
Fáir kjansir vóru í dystinum og tað mesta gekk fyri seg á miðjuni á vøllinum. Kanska serliga Iran vísti, at teir eru langt aftanfyri tey betru liðini í kappingini, men Marokko skal heldur ikki vænta sær at vinna seg víðari úr bólkinum, sum umframt hesi bæði liðini telur Portugal og Spania.
Eitt mál kom tó í dystinum. Tá fimm minuttir vórðu spældir út yvir teir fyrstu 90 minuttirnar, hevði Iran fríspark langt frammi á vøllinum. Frísparkið var sparka hart tætt undir málið hjá Marokko, og har var Marokko leikarin Aziz Bouhaddouz so óheppin at stúta bóltin í egið má
Meiri spenningur verður ivaleyst í kvøld, tá londini á Iberianesinum møtast. Portugal og Spania dystast klokkan 19.00.


text:
( Mai 2011 )
Og uttan umstríðing mikil
er loyndardómur gudiligleikans:
Guð varð givin til kennar í kjøtinum,
rættvísgjørdur í Andanum,
sæddur av einglum, prædikaður
Heidningunum, trúðin á í heiminum,
móttikin upp inn í dýrd.
( I. Tim. 3:16 FKJ )
Menniskjusonurin var í himlinum
(Hesa grein skrivaði eg í 2004, eftir at eg hoyrdi falslæruna, sum sigur, at Jesus varð skaptur, fyri fyrstu ferð í Glyvra Missiónshúsi, av falslærandi donskum “presti”, sokallaðum).
Tað koma av og til undarligar lærur fram millum teirra, sum boða orðið, eisini lærur, sum víkja heilt frá teimum grundleggjandi lærusetningunum um eitt nú tríeinigheitina. Tað hevur ein læra vunnið meiri og meiri frama í síðstuni, sum setir í iva sannleikan um, at tann tríeinigi Guð, Faðirin, Sonurin og Heilagi Andin, altíð hevur verið, er, og altíð verður hin sami. Læran um, at Guð er tríeinigur, og at allir tríggir persónar í Guddóminum eru líka nógv Guð og líka ævigir, liggur heilt inni í mønuni í christnu læruni í øllum rættlærandi kirkjugreinum, til allar tíðir, og má og eigur at verjast, fyri at ikki skal berast av leið.
Tað ónda vil altíð pilka við Jesu Guddómleika. Falslærarar vilja hava hann niður á støði við heimsspekingarnar, – at hann var ein góður maður, ja ein prophetur, – men Guðs Sonur, – nei, tað krevur ov nógv, og tað ger Christindómin ov “ópopuleran”. Men, eydnast tað ikki at órógva hetta, so roynir man at siga, at Jesus varð skaptur sum Guðs fyrsta verk í forðum, – og tað er júst hetta, sum teir følsku prophetarnir í dag royna at spjaða í prædikustólum okkara.
Góðir og rættlærandi bíbliulærarar hava altíð sagt mær, alt tað eg minnist (nú eri eg 34 ár), at Guðs orð alt vitnar um Jesus. Jesus verður hjá Jóhannesi, fyrsta kapitli, kallaður Guðs orð. Gamla testamenti vitnar alt um hann; er ein skuggi av honum, sum koma skuldi í heimin, Messias, sum skuldi frelsa mannaættina við deyða sínum og gerast kongur í Ísrael. (vísandi t.d. til 1. Mós. 49:10 og Jes 53:1-5).
Essensurin í hesi vranglæruni er hesin: ein vil siga, at Jesus var skaptur av Faðirinum. Hetta er vranglæra, tí tað tekur Jesu ævigu tilveru sum Guð og Guðs Sonur burtur; hetta, at hann er annar persónurin í ævigu tríeinigheitini, at hann saman við Faðirinum og Heilaga Andanum er Guð. Hetta fáa teir m.a. burtur úr setninginum í Orðtøkunum, kap. 8: “Harrin skapaði meg sum sítt fyrsta verk í forðum, áðrenn hann gjørdi nakað annað”. Jesus er Guðs vísdómur (2. Kor. 1, 30; Kol. 2, 3), og umrøddi kapitulin umtalar hann, Jesus, men sum ein skuggi, so sum alt gamla testamenti ger tað. Samstundis siga teir, at Sálomon sjálvur var hjástaddur við skapanina. Man vil niðurgera Jesu æviga eksistens sum Guðs Sonur, sum Guð, samstundis sum man upphevjar Sálomon til nakað meir enn hann var. Hetta er vandamikið, ja hetta líkist lærunum hjá eitt nú Jehova vitnum og Mormonum, sum siga, at Jesus var “ein guð”, ella “ein eingil”, sum Guð skapaði í forðum, kanska hægri enn aðrir einglar, men teir avnokta hann sum Guðs Son og sum Guð.
Hesi vranglæru vil eg nú vísa aftur.
Jesus segði hesi órannsakiligu orðini: “Áður enn Ábraham varð, EG ERI”. (Jóh 8:58. FKJ)
Guðs navn, Jehovah, merkir EG ERI. Guð segði við Móses, at hann skuldi siga við Ísraelsmenn: “Eg eri” hevur sent meg til tykkara. (2. Mós. 3:14)
Jesus hevur altíð verið, er og altíð verður. Meðan hann gekk á jørðini, gjørdi hann seg til eitt við Guð, segði seg vera Guðs Sonur og mótmælti ikki, tá ið Tummas segði við hann eftir uppreisnina: “Harri mín (Adonai) og Guð mín (Jehovah)”, (sí Jóh. 20,28).
Guð hevur altíð verið, er, og altíð verður, ein tríeinigur Guð: Faðirin, Sonurin og Heilagi Andin. Í gamla testamenti kendu
teir Sonin ikki við navninum Jesus, men orðið “sonur”, meint við sonur Guðs, kemur mangar staðir fyri.
Um faðirin og sonin stendur: Hvør er farin upp til himna og niður aftur komin? Hvør hevur savnað vindin í lúkur sínar? Hvør hevur bundið vatnið í skikkju sína? Hvør hevur reist allar endarnar á jørðini? Hvussu eitur hann, og hvussu eitur sonur hans – um tú veitst tað? (sí Orðt. 30:4. Dahl).
Um Jesus stendur tað prophetiska orðið, um tá hann skuldi føðast á jørðini: Sonur mín ert tú, í dag havi eg føtt teg. (Psálmur 2:7). Hetta er eitt orð, sum teir villast av, tí teir siga, at Jesus ikki varð Guðs Sonur, fyrr enn hann føddist í Betlehem; at hann tí ikki var Guðs Sonur í himlinum, áðrenn hann kom til jarðar. Um tað, at menniskjusonurin var í himlinum í sama líki áðrenn hann kom til jarðar, sum eftir at hann var farin upp aftur hagar, segði Jesus hesi sera kláru orðini í Jóhannes 3:13: Og eingin er farin upp til himmalin, uttan tann, sum fór niður av himlinum, menniskjusonurin, sum er í himlinum. Vit síggja púra klárt, at:
1) Menniskjusonurin var í himlinum
2) Menniskjusonurin fór niður av himlinum
3) Menniskjusonurin er í himlinum
Ja men so var Menniskjusonurin og Guðs Sonurin í himlinum, í sama líki áðrenn hann kom til jarðar, – ikki sum nakað annað, ella í einum øðrum formi, men sum tann hann er og einki minni og einki annað.
Tað er púra greitt, at Jesus var í himlinum sum Menniskjusonurin, áðrenn hann fór niður av himlinum, annars hevði Jesus her talað ósannindi, – og tað gjørdi hann ikki.
Guðs Sonur var aldri føddur, eiheldur skaptur. Nei, sum Mika sigur: “…frá forðum er upphav hans, frá ævinleikans døgum”. (Micah 5:1. Dahl).
Allir tríggir persónarnir í Guddóminum hava altíð verið, hóast vit í skriftini fáa eina gradvís vaksandi opinbering av hesum sannleika, at Guð er ein, men samstundis tríggir. Á skapanarmorgni segði Guð: “Vær viljum gera menniskjur eftir okkara mynd, okkum líkar”. Orðið “vær” á hebráiskum er í pluralis (ikki dualis) hátti, sum merkir, at tríggir (ella fleiri) persónar vóru til staðar. Men vit hava ljósið frá orðinum til at kunna siga, at Faðirin, Sonurin og Heilagi Andin vóru allir til staðar, tí Guð ER Faðirin, Sonurin og Heilagi Andin, og ikki bara Faðirin, ella Faðirin og einglarnir og Andin, ella nakað annað. Vit síggja jú, at Guðs Sndi sveimaði yvir vøtnunum (I. Mós. 1:2), so vóru Faðirin og Andin har til staðar, ja so er eingin grund til at siga, at Sonurin ikki var har eisini.
Ta ferðina, fólkið hevði bygt Bábelstornið, stendur, at Harrin mælti: “…komið tí og latum okkum stíga
oman og fløkja tungumál teirra.” Ikki vóru tað fleiri gudar, men hin ævigi tríeinigi Guð, ið talan var um.
Ella ta ferðina, Harrin birtist fyri Ábrahami í Mamrelund, men tá ið Ábraham sá Harran, sá hann tríggjar mans. Hetta var ein skuggi og prophetisk mynd av tí æviga sannleika, at hin ævigi, sjálveksisterandi, óbroytiligi Guð, er Faðirin, Sonurin og Halgi Andin, tríggir persónar.
Ella skulu vit minnast mannin, sum birtist fyri Jósva í Gilgal, høvdingin fyri herliði Harrans, og sum Jósva tilbað og slapp at tilbiðja. Hevði maðurin verið ein eingil, so hevði tað verið honum noktað, so sum Jóhannesi á oynni Patmos (sí Opb. 22:8-9). Nei, maðurin var og er Jesus Christus, harri herliðanna, einglanna, sum hann hevur fagrari og hægri navn enn, hann sum er hin ævigi, hálovaði Sonur hins hægsta, Menniskjusonurin, Guðs Sonurin, Jesus.
Ella hvør var tað, sum Ezekiel sá sita uppi á hásætinum,” eins og mynd at síggja í mannalíki”…? Jú tað var menniskjusonurin sjálvur, hann sum segði um seg sjálvan: “og eingin er farin upp til himmalin, uttan tann, sum fór niður av himlinum, menniskjusonurin, …” (sí Jóh. 3:13; Ezek. 1:26).
Ella vit hugsa um tann fjórða mannin í eldovninum, sum “hevði ásjón eins og ásjón Sonur Guðs (KJB)”. Hvør er Sonur Guðs, sum kundi frelsa Sjadrak, Mesjak og Ábed-Nego úr gløðandi eldovninum? Jú, tað var Sonurin sjálvur, annar persónur í æviga, tríeiniga Guddóminum. (sí Dán. 3:25).
Vit kundu hildið áfram gjøgnum alt gamla testamenti, men eingin ivi man vera í, at vit kunnu vera einigir í, at Jesus og Faðirin og Heilagi Andin eru líka nógv Guð, ja, tað er neyvan nakað, sum kann sigast um Faðirin og Heilaga Andan, sum ikki kann sigast um Sonin somuleiðis.
Áðrenn orðið varð gjørt kjøt (Jóh. 1:14), kendu vit hann sum orðið, sum var hjá Guði og sum var Guð, prophetiska orðið og Guðs orðið í gamla testamenti, men at siga, at hann bara var orðið og ikki Guðs Sonur, veruligur Sonur og Guð, áðrenn hann kom til jarðar, tað er falslæra.
Philippibrævið 2, v. 6-11 lærir okkum heilt greitt, at Jesus var í Guðs mynd, áðrenn hann avklæddi seg hana og gjørdist monnum líkur, og síðan er hann hevjaður upp aftur, og hvør tunga skal ásanna, at Jesus er Harri, til dýrdar Guðs Faðirsins. Jesus er Guð, komin í kjøti at frelsa okkum, og er farin aftur til himmals í somu dýrd, sum hann kom úr.
Í himlinum er alt ævigt. Har síggja vit Jesus sum Lambið, sum varð dripið áðrenn grundvøllur heimsins varð lagdur, altso var lambið eisini í himlinum hin dagin, meðan tað varð slaktað úti á Golgata, tí himmalin er ævigur, eins og Guð er ævigur, óbroytiligur, hevur verið, er og altíð verður…
Einasti munurin á Menniskjusyninum fyri og eftir vitjanina til jarðar, eru sárini, sum hann fekk, tá ið hann keypti teg og meg við deyða sínum á krossinum. Hin upprisni Menniskjusonurin í dýrdarlikami hevði sár í hondum, fótum og í síðuni (Jóh. 20:27).
Ævigt lov og tøkk fái hann, Jesus Christus, Guðs ævigi Sonur, sum var lýðin Faðirsins vilja, at lata seg føða, og lata seg doyggja fyri okkum.
Sjúrður Højgaard.


text:
Ravkikarin
Bókadeild Føroya Lærarafelags
77,00 kr
Spar 10,00 kr
- Síður: 512
- Útgávuár: 2005
- Upprunamál: enskt
- Innbinding: heft við klaffum
- Rithøvundur: Philip Pullman
- Myndir: David Scutt
- Týðari: Hjalmar P. Petersen
Will er á ferð saman við einglum fyri at handa Asriel lordi tann máttmikla og vandamikla knívin.
Men Lyra er burtur og uttan hennara hjálp megnar hann ikki at vinna á tí ørgrynnu av ráðagerðum, sum hótta hann. Tvey stór heimsveldi gera seg til reiðar at kríggjast,og Will má finna Lyru, tí saman skulu tey í stríð, eina ósvitaliga ferð líka í heim teirra deyðu.


text:
- Tíðindi, mentan og ítróttur
Portalurin er nú seldur
Portalurin, sum Føroya Tele hevur átt, er nú seldur Knassum.
Portalurin var fyrsti føroyski tíðindamiðilin, sum burturav virkaði á netinum. Fyrstu tíðindini vóru løgd út í mars 2000, og sostatt hevur Føroya Tele átt Portalin í góð 13 ár. Endamálið var í fyrstu atløgu at venja føroyingar við at nýta internetið, og Portalurin var í nógv ár inngongdin hjá føroyingum til netið.
Tíðindini hava verið høvuðstátturin í Portalinum, og føroyingar úti og heima hava vant seg við, at Portalurin er staðið, har tú kunnar teg um, hvat fyriferst í føroyska samfelagnum. Sosialurin hevur staðið fyri og havt ábyrgdina av tíðindunum á Portalinum. Umframt tíðindi eru aðrar tænastur at finna á Portalinum, eitt nú leiting, veðrið, vevmyndir, nummar.fo, torg.fo og annað.
Ásannandi, at tíðindaflutningur ikki er eitt kjarnuøki hjá Føroya Tele, hevur Føroya Tele fleiri ferðir gjørt greitt, at Portalurin var til sølu. Í einari tilgongd, sum byrjaði í apríl, har tænastan at veita tíðindi til Portalin varð boðin út, komu tilboð inn at keypa Portalin, og tí varð útbjóðingin broytt til eina sølutilgongd.
Í sølutilgongdini hava partar givið ítøkilig boð. Í hesum sambandi hevur Føroya Tele havt tvey fyrilit. Í fyrstu atløgu hevur leiðslan á Føroya Tele vegna eigaran skyldu til at fáa so góðan prís fyri síni aktiv sum gjørligt. Og í øðrum lagi skulu tey, sum bjóða, hava javnbjóðis treytir og umstøður at bjóða.
Hendan tilgongd er nú endað við, at Knassar standa eftir við tí hægsta boðnum og eru tískil nýggir eigarar av Portalinum. Knassar eru føroysk KT-fyritøka, sum mennir skipanir og tænastur til internetið, og harumframt hevur felagið ment lýsingamiðilin Vevlýsingar.
Føroya Tele takkar Sosialinum fyri gott samstarv og hegni at røkja tíðindapartin á Portalinum. Samstundis verður ynskt Knassum góða eydnu við Portalinum frameftir.


text:
Monday, June 16, 2014
Jørgen er eingin Estrup, Dia er eingin Hørup...
Eftir at hava tugt meg í gjøgnum tær 25 síðurnar í stevningini, sum Christian F.Andreasen advokatur hevur stykkjað saman um tollmálið, siti eg og hugsi um Jacob Brønnum Scavenius Estrup, sum var danskur ríkisráðharri í eitt rekorddrúgt tíðarskeið seint í 19.øld. Hann sat á maktini í nítjan ár og stríddist sum úlvur á skóg við pressuna, sum við tað, at hon varð sensurerað hetta tíðarskeiðið mátti bera seg rættiliga kreativt fyri at orða sínar atfinningar móti antiparlamentariska stýriháttinum hjá Estrup. Hann var hinvegin fult upptikin av at stevna ymiskar miðlar, sum høvdu orðað seg kritiskt móti hansara stýri. T.d. stevndi hann ritstjóran í Svendborg Avis, sum hevði dittað sær at sett eitt lesarabræv í blaðið, har ein bóndi (Hr. Bondegaard) spurdi um hann kundir loyva sær at kalla sín hund fyri Estrup, sjálvt um avvarðandi hundur altso í roynd og veru ikki var nakar svínhundur. Blaðstjórin í Politiken Viggo Hørup brúkti stevningina í sínum berømta leiðara frá 11.august 1886, har hann letur sum um, at hann ógvast um svínhundaeyknevnið, men har hann samstundis fær sett orðini "svínhundur" og "Estrup" saman so nógvar ferðir, at eingin lesari ivast í hvat greinahøvundurin í veruleikanum heldur forsætisráðharran vera. - Ja eg veit. Jørgen er eingin Estrup, Dia er eingin Hørup og støðan er sjálvsagt ein heilt heilt onnur í 2014. Allíkavæl kenni eg meg heldur ørkymlaða av varhuganum av enn einaferð at vera stødd á glatanarkós í einum týdningarmiklum samfelagsmáli. Tað man neyvan kennast serliga hugaligt hjá teimum í Kringvarpinum, at verða stevnd fyri at gera sítt arbeiði. Advokaturin er sera neyvur og av øllum hansara neyvleika fáa vit frænir av eini sera aktivari tíðindadeild, sum hvørki letur seg møða ella hótta av umboðum fyri ein av maktríkastu persónunum í Føroyum. - Her á listablogginum plaga vit ikki at blanda okkum uppí samfelagsviðurskifti sum so, men eg haldi, at talu- og skrivifrælsið er so mikið grundleggjandi og so týdningarmikil partur av okkara mentan, at tá varhugin av, at tað hetta sama talufrælsið verður hótt, bara anir eitt lítið sindur, so má mann loyva sær at skriva nakrar reglur um tað (og samstundis kryssa fingrar fyri, at mann ikki sjálv verður stevnd - uha). Talufrælsið er sum kunnugt rætturin til frítt at kunna siga og skriva sína meining uttan góðkenning frá nøkrum og talufrælsið verður mett at verða ein av grundsúlunum í fólkaræðinum. Talufrælsið hevur serliga stóran týdning fyri minnilutabólkar og fyri tey, sum á onkran hátt tala maktini ímóti. Talufrælsið hoyrir til tey grundleggjandi borgarligu rættindini, sum geva borgaranum rætt til at leggja fram ymisk sjónarmið og samfelagsviðurskifti og kjakast um hesi viðurskifti uttan at risikera revsiákæru, óansæð um hesi viðurskifti kunnu tyngja onkran. Í okkara parti av heiminum hava vit talufrælsi, tað er sum kunnug sjálvt fundamentið undir frælsu pressuni og hetta talufrælsið hava miðlar sum Dimmalætting og Kringvarp Føroya brúkt og strekt, ikki minst tíðarskeiðið undir núverandi samgongu. Eg skilji væl, at onkrir samgongulimir ynskja tíðindadeildina hjá Kringvarpinum langt burtur har sum piparið grør, ikki minst, tá hugsað verður um Tollmálið og teir tvøru journalistarnar, sum í einari TV2-kendari sending við ljóðeffektum, suspense og tjubang prógvaðu, at sjálvur fíggjarmálaráðharrin hevur logið fyri Føroya fólki. Men, sum vit øll vita av, so varð hann ikki dømdur fyri tollsvikið á sinni og harumframt er málið aggamalt og tí hugsi eg, at fíggjarmálaráðharrin við sínum neyvu consiglieri væl kann enda omaná, tá av tornar. So hevur hann vunnið. Spurningurin er bara um hann hevur tað og hvussu er við talufrælsinum. Eg eri væl greið yvir, at talufrælsið ikki er tað sama sum rætturin til frítt at fremja injuriir ella at forfylgja ávísum persónum, men heilt erligt, so mugu ávísir persónar skikka sær ordiligt um teir ætla sær í ein landsstýrissess og detta gamlar beinagrindir úr skápinum, tá pressan fer at kanna, ja so skuldi mann trúð, at tíðin er komin at leggja frá sær.
(KP)
Posted by Listin at 9:47 PM
Labels: KP


text:
'Fólksins Jørð'
15. september 2018
Nú tá tosa verður um ferðavinnuna og um at ''ferðast í haganum'', haldi eg at onkur má tala at.
6. juli 2018 svarar Høgni Hoydal einum '§ 52a fyrispurning frá Kristionnu Winther Poulsen,
løgtingskvinnu. Hon spurdi millum annað:
''5. Um so er, hvør hevur ella eigur at hava heimild til at áseta eitt slíkt gjald, og eru hesar
heimildir nóg greiðar?
6. Hvat metir landsstýrismaðurin, at inntøkurnar av einum slíkum gjaldi eiga at verða
brúktar til?''
Landsstýrismaðurin svaraði hesum spurningunum soleiðis:
'' Til nr. 5.
Landið eigur at hava greiða heimild at seta reglur fyri, um og hvørji gjøld kunnu takast fyri
at ferðast í føroysku náttúruni – og tað er hesa heimild, sum landsstýrið vil leggja fyri
Løgtingið um at útvega sær sum skjótast.
Landsstýrið fer í hesum sambandi sjálvsagt at samskifta við kommunurnar í Føroyum um
spurningar hesum viðvíkjandi.
Til nr. 6.
Landsstýrismaðurin metir, at inntøkur frá møguligum gjaldi, fyri at ferðast í føroysku
náttúruni í sambandi við økta ferðavinnu, í fyrsta lagi eiga at brúkast til at rinda útreiðslur
til vernd og trygd hjá náttúru, fólki, djórum og plantum og skipað viðurskifti á ymsu
plássunum.''
Tað undrar meg, at tey ikki eisini kalla hetta fyri eina ''nýskipan'' ella er tað kanska nokk við einum
misfostri av eini fiskivinnu?
Tað ið tað dragar seg um, og sum eg øtist á er, at tað verur tikið sum eina sjálvfylgju, at land og kommunur eiga allan rættin til Jørðina í Føroyum, tað sæst týðuligt í svari til spurning fimm og seks.
Bøndur og seyðamenn vera koyrd til viks so land og kommunur kunnu finna uppá okkurt sum gevur
teimum sjálvum pengar í kassan.
Fyri tað fyrsta so loysir tað seg absolutt ikki fíggjarliga at eiga seyð í Føroyum, og fyri tað næsta so ætlar samgongan at taka henda nýggja inntøkumøguleikan hjá bøndrum og stinga í egna lumma,
tað tekur lívið av einum vinnuligum seyðahaldi í Føroyum.
Um tað heldur fram sum nú, fara seyðahaldini og mentanin at doyggja út, bara so løgtingsfólk vita tað. Tað eru fá ung fólk sum síggja eina framtíð í tí, og helmingurin av fjallfólkinum eru gamlir menn.
Broyting má koma í.
Eg kann byrja við at bøndur aldrin høvdu skula góðtikið ein kekk frá kommununi, fyri at vetrarfriða bøin. Eftirkomararnir fáa ongan ágóðan av kekkinum fyri mist vetrarbit.
Tað skuldi verið soleiðis umskipað, at bøndur og seyðamenn fingu eitt ávíst gjald útgoldið árliga fyri støddina á bønum innan bøgarðarnar. Tað skal sjálvandi vera bóndin sum skal geva loyvi út til ferðafólk at ferðast í haganum, har er tað upplagt hjá bøndrum og hagastýri, at gera samstarv við tær ferðaskrivstovur kring landið um at fáa prosentgjald av hvørjum túri sum fer gjøgnum hagan.
Viðvíkjandi at føroyingar ferðast í hagunum, tað kundi mann tikið sum eina sjálvfylgju at teir sluppu, men sum nú er, eru summir føroyingar so illa kunnaðir um seyðahald at tað er ivasamt.
Mann kann byrja við at flestu føroyingar vita slett ikki av at teir ikki skulu ganga í bønum áðrenn tað verur sligið, og so eru tað fólk sum fara út í hagan mitt í harutíðini, sum er slett ikki í ordan og sum ikki skuldi veri loyvt.
Undir lembingartíð fara fólk í hagan við hundi, so ræðsla kemur á ærinnar.
Tað er nógv sum mann kundi ramsa upp men ”lad gaa”.
Annars so eru tað føroyingar sum javnan ganga í haganum, og teir duga væl at fara um seg og eru væl skøddir, og tað skulu teir eisini hava rós fyri.
Eg haldi tað, at eitt Landsfelag fyri seyðahald í Føroyum skuldi verið sett á stovn, har bøndur og hagastýri vóru innlimaði. So fekk mann skipað seg betur og saman kundu teir funnið eina loysn, sum teir tóku undir við.
So kundu teir eisini betur vart seg ímóti tílíkum ágangi frá landsstýrinum.
H. Marius E. Høgnesen
''Fyrispurningur og svar kunnu lesast her: http://logting.fo/casewrittenquestion/listDoc.gebs?sessionYear=2017&menuChanged=55&caseWrittenQuestion.id=806
RN
Back


text:
Fyrsta Mósebók, kapittul 29
Jákup kemur til Káran
v1
Síðan helt Jákup áfram ferð síni og kom til land eysturbúgva.
v2
Tá sá hann á markini brunn; og sí, har lógu trý fylgi á bóli um hann, tí at úr tí brunni vóru teir vanir at brynna fylgjunum; men yvir brunninum lá stórur steinur.
v3
Tá ið fylgini vórðu savnað saman hagar, veltu teir steinin frá brunnmunnanum og bryntu fenaðinum; síðan veltu teir aftur steinin fyri brunnmunnan á stað sín.
v4
Jákup spurdi teir tá: «Hvaðan eru tit, brøður?» Teir svaraðu: «Vit eru úr Káran.»
v5
Hann spurdi teir aftur: «Kenna tit Lában Nákorsson?» Teir svaraðu: «Ja, hann kenna vit væl.»
v6
Hann spurdi tá: «Vignast honum væl?» Teir svaraðu: «Ja, honum vignast væl; og sí, har kemur Rakul, dóttir hansara, við seyðafylginum.»
v7
Tá mælti hann: «Tað er jú alljósur dagur enn og ov tíðliga til at reka fenaðin saman; brynnið smalunum og farið aftur á bit við teimum!»
v8
Teir svaraðu: «Tað fáa vit ikki gjørt, fyrr enn allir hirðarnir eru samankomnir; tá velta teir steinin frá brunnmunnanum, og tá brynna vit fenaðinum.»
Jákup hittir Rakul
v9
Meðan hann enn var á máli við teir, kom Rakul við smalunum, ið faðir hennara átti, og sum hon goymdi at.
v10
Men so skjótt sum Jákup sá Rakul, dóttur Lábans, móðurbróður síns, og smalur hansara, fór hann og velti steinin frá brunnmunnanum og brynti smalum Lábans, móðurbróður síns.
v11
Og Jákup kysti Rakul og skar í grát.
v12
Síðan segði Jákup frá, at hann var skyldmaður faðirs hennara, og at hann var sonur Rebekku. Tá rann hon heim at siga hetta fyri faðir sínum.
v13
Men so skjótt sum Lában hoyrdi um Jákup, systurson sín, fór hann rennandi ímóti honum; og hann fevndi hann og myntist við hann og leiddi hann heim í hús sítt. Síðan segði Jákup Lábani frá øllum, sum tilborist hevði.
v14
Tá segði Lában við hann: «Ja, tú ert hold mítt og bein!» Men tá ið hann hevði verið heilan mánað hjá honum,
Jákup fær Leu og Rakul til konur
v15
segði Lában við Jákup: «Eigur tú at tæna hjá mær fyri einki, vegna tess at tú ert frændi mín? Nei, sig mær, hvat tú vilt hava í løn!»
v16
Nú átti Lában tvær døtur; hin eldra æt Lea og hin yngra Rakul.
v17
Lea hevði ring eygu; men Rakul var bæði væl vaksin og fríð í ásjón.
v18
Jákup elskaði Rakul; og hann segði: «Eg vil tæna tær í sjey ár fyri Rakul, yngru dóttur tína.»
v19
Lában svaraði: «Heldur gevi eg tær hana enn fremmandum manni; verð tú bert verandi hjá mær.»
v20
Jákup tænti nú fyri Rakul í sjey ár; men tey vóru honum bert eins og nakrir dagar; tí at hann elskaði hana.
v21
Síðan segði Jákup við Lában: «Gev mær nú konu mína, tí at tænastudagar mínir eru nú lidnir, so at eg má fara inn til hennara!»
v22
Tá bjóðaði Lában øllum monnum har á staðnum í veitslu, sum hann læt halda.
v23
Um kvøldið tók hann Leu dóttur sína og leiddi hana til hansara; og hann fór inn til hennara.
v24
Og Lában gav Leu, dóttur síni, Zilpu, trælkonu sína, sum ternu.
v25
Men morgunin eftir, tá ið hann sá, at tað var Lea, segði hann við Lában: «Hvat er hetta, tú hevur gjørt mær? Havi eg ikki tænt tær fyri Rakul? Hví hevur tú tá teipað meg!»
v26
Men Lában svaraði: «Ikki er tað siður í okkara landi at gifta ta yngru dóttrina fyrr enn hina eldru.
v27
Bíða nú, til brúðarvikan hjá hesari er at enda, so vil eg geva tær eisini hina, um tú tænir hjá mær onnur sjey ár afturat.»
v28
Jákup so gjørdi. Tá ið hann hevði hildið brúðarvikuna at enda, gifti hann honum Rakul, dóttur sína.
v29
Og Lában gav Rakuli, dóttur síni, trælkonu sína Billu sum ternu.
v30
Síðan fór Jákup eisini inn til Rakular; og hann unti Rakul fram um Leu; hann tænti nú hjá Lábani sjey ár afturat.
Fýra synir føðast Jákupi
v31
Tá ið Harrin sá, at Lea var forfjónað, læt hann upp móðurlív hennara; men Rakul var óburin.
v32
Lea varð nú við barn og føddi son; og hon nevndi hann Ruben; tí at hon segði: «Harrin hevur sæð neyð mína; nú man maður mín fara at unna meg.»
v33
Síðan varð hon aftur við barn og føddi son; tá segði hon: «Av tí at Harrin hevur hoyrt, hvussu fjónað eg eri, hevur hann givið mær eisini henda.» Tí nevndi hon hann Símeon.
v34
Aftur varð hon við barn og føddi son; tá segði hon: «Nú man maður mín fara at halda seg aftur at mær, tí at nú havi eg føtt honum tríggjar synir.» Tess vegna nevndi hon hann Levi.
v35
Og hon varð uppaftur við barn og føddi son; tá segði hon: «Aftur skal eg lova Harranum.» Av tí nevndi hon hann Júda. Síðan helt hon uppat at eiga børn.


text:
Heine Hestoy
Heine Hestoy er føddur í 1950 á Tvøroyri og býr nú í Marstal.
Hann er skiparalærdur, men skrivaði barna- og ungdómsbøkur og søgur til Mína jólabók í áttati og nítiárunum, sum enn verða nógv lisnar.
Útgávur:
1986 Ein minnilig jólaferð í Míni jólabók
1989 Bogi og Plettur, Nýggjársborðið í Míni jólabók
1990 Huldumaðurin í Míni jólabók
1991 Regin og Sára
1995 Summardáar
2007 Regin og Sára 2. útgáva
2007 Summardáar 2. útgáva
2016 Stjørnan
Ummæli:
Jógvan Isaksen: Summardáar í Var Kafka klaksvíkingur? 1996
Heiður:
1991 Barnabókavirðisløn Tórshavnar Býráðs


text:
Marin Eidesgaard
02.09.2015 - 17:20
Tíðindi > Samfelag & Politikkur > Landspolitikkur
- Tað er við virðing fyri valúrslitinum, at eg leggi frá mær sum løgmaður. Andstøðan vann, og samgongan tapti, og tí taki eg hesa avgerðina, sigur Kaj Leo Holm Johannesen við Kringvarp Føroya.
- So kann Aksel royna at skipa eina samgongu, og hann hevur fingið at vita, at Sambandsflokkurin er til reiðar at taka ábyrgd av landinum við Aksel sum løgmanni. Vit arbeiða fyri at sleppa upp í eitt nýtt landsstýri beint nú, sigur hann.
Kaj Leo Holm Johannesen ætlar ikki at leggja frá sær sum formaður í Sambandsflokkinum.
- Eg tæni flokkinum og verði sitandi sum formaður í Sambandsflokkinum, til feløgini halda, at onkur annar megnar starvið betur.
Í morgin verður formannsrunda, og tað verður allarhelst Aksel V. Johannesen, ið leiðir samgongusamráðingarnar frá í morgin.


text:
Tórur flýddi av Strond í Noregi, tá ið hann ikki longur var væl í øgn við Harald hárfagra, kong. Hann flýddi við øllum, sum hann fekk tikið við sær, til Føroya og setti búgv í Tórsvík, sum varð nevnd eftir honum, av tí at hann var fyrsti norðmaður, ið bygdi staðið.
Fyrst bygdi Tórur egna garð sín í Toftum (navnið Toftum kom ikki í fyrr enn seinni) og eitt friðskjól. Hetta seinna varð bygt á einum heyggi norðan fyri garðin og girt við sterkum verjugørðum og einari djúpari vatngrøv rundanum, soleiðis at tað kundi vera skansi ella friðstaður, um tað gjørdist neyðugt.
Áður enn Tórur fór úr Hósvík og grundaði Tórshavn – søgnin vil vera við, at Tórur bygdi garð sín har, ið húsabóndin síðani tá hevur búð – læt hann sunnara partin av friðskjólsverjugarðinum ríva niður og vatngrøvina teirrumegin leggja til.
Tá ið Tórur var deyður, býttu fimm synir hansara Skálafjørð-Sundalagið ímillum sín. Tveir teirra, Ragni og Kólbi, vórðu víkingar. Triði æt Strond eftir staðnum, haðani pápin var komin. Nøkur vilja vera við, at hann skal hava sett búgv á Toftum, onnur at tað var á Strondum. Ein av sonunum setti búgv á Selatrað, ið hoyrdi upp í Tórsvík. Tá ið Tórur var deyður, vildi tann maðurin (bóndi ella leigulendingur), ið hevði havt ognina í Tórsvík í hondum, ikki longur rinda bóndanum (syni Tórs) á Selatrað avgjald fyri hana.
Eina náttina í hoygging fór bóndin á Selatrað við húskøllum sínum yvir á Hósvíksleitið, fór á land sjálvur fjórði, meðan restin av manningini varð eftir á bátinum, og til gongu til bygdar, har ið teir fyri fyrst fjaldu seg. Leigulendingurin í Hósvík fór tíðliga upp at sláa næsta morgun. Tá sníkti selatraðbóndin seg inn á hann og høgdi hann í økslina við øks síni. Leigulendingurin fekk mein og flýddi inn í friðskjólið, har hann kendi seg tryggan, men har varð søkt at honum og gjørt av við hann. Síðani setti selatraðsbóndin tveir av monnum sínum at røkja ognina.
Haldbóndin Hans Poulsen, í Toftum, fann fyri nøkrum árum síðani ein stein við rúnaristingum í einari lægd við øskumold á hesum heyggi, men eftirsum hann ikki tá helt, at steinurin mundi hava nakað serligt upp á seg, varð hann lagdur við ein áarbakka, har vatn, ísur og veður v.m. nú hava kámað rúnarstavirnar illa. Nú er hann bjargaður og goymdur.
Søgnin vil vera við, at hósvíksbóndin varð jarðaður á heygnum. Um steinurin, ið er nevndur omanfyri, kann hava nakað við tað at gera, er ikki gott at vita.
Tá á døgum vórðu tílíkir steinar mangan lagdir oman á grøvina hjá merkismonnum. Sostatt eru tveir búmerkissteinar funnir í kirkjugarðinum í Fuglafirði.
Andreas Weihe: “Søga og søgn”, 1933
Marianna Debes Dahl týddi úr donskum


text:
Bolt.fo skrivar í kvøld, at í hesum døgunum royndarvenur ein danskur álopsleikari við føroyameistaranum HB.
Talan er um 25 ára gamla Christopher Denius Nielsen, sum hevur spælt saman við miðverjanum hjá HB, Lassa Andersen í Kjellerup. Lasse kom til HB beint eftir kappingarbyrjan í fjør og hevði eitt frálíkt kappingarár í miðverjuni saman við Bartal Wardum.
Hansara fyrrverandi liðfelagið hevur spælt í triðbestu donsku deildini seinastu árini. Á Transfermarkt er hann skrásettur fyri 53 dystir og 9 mál í landskappingini seinastu trý árini. Christopher Nielsen kann røkja fleiri álopskend pláss, og hann skal sambært bolt.fo royndarvenja í HB komandi dagarnar.


text:
Tey flestu kenna til tannlæknaótta, ella ótta fyri viðgerð á tannlæknastovu. Vit kenna ofta til søgur frá øðrum, um hvussu tey upplivdu viðgerðina í tannlæknastólinum, og ofta hava vit sjálvi okkara egnu upplivingar frá tannlæknastólinum. Hesar søgur eru ofta sagdar í skemti, men fyri tey umleið 40 prosentini av fólkunum,...
Lyklaorð: ótti
Eg ræðist tannlæknar
Tannlæknaótti er ikki óvanligur, og kann fylla sera nógv í lívinum hjá teimum útsettu, men tað ber til at yvirvinna óttan. Fyri nógv fólk er tað at fara til tannlækna, ella at fáa viðgerð og røkt frá tannrøktara á eini tannlæknastovu, ikki bara sum at siga tað. Bara lukturin av...


text:
Greining – línuskip
Sp/f NUMO, góðkent grannskoðanarvirki hevur aftur í ár greinað fiskiflotan. Greiningin fevnir - við fáum undantøkum – um skipini yvir 110 tons (línuskip) ella hava maskinorku yvir 400 HK (trolarar v.m.) samsvarandi flokkingina í lógini um vinnuligan fiskiskap.
At støðan er hættislig hjá nógvum av línuskipunum hevur leingi verið alment kent. Undanfarnu greiningarnar gjørdar av roknskapunum hjá skipunum í bólkinum undir einum vísa, at hall hevur eyðmerkt hesa vinnuna seinastu nógvu árini, samstundis sum flotin alsamt er minkaður. Hóast flestu línuskipini hava íslandskvotu, so sýnist ongin greiður samanhangur at vera millum úrslit og íslandskvotuna, tó at tað er kunnugt, at hesar kvotur vanliga geva eitt munandi íkast til raksturin. Tað er greitt, at okkurt munagott skal til fyri at betra um karmarnar hjá hesum skipabólki.
Bjarni Arnason, grannskoðari, sum í nógv ár hevur gjørt greiningar av úrslitunum hjá ymsu skipabólkunum, staðfestur, at støðan hjá línuskipum og heimaflotanum sum heild er stak vánalig.
Viðheft er ein greining av línuflotanum fyri tíðarskeiðið frá 2008 til 2012. Eisini er viðheftur ein grafur, sum vísir, hvussu gjaldførið frá rakstrinum (EBITDA) hevur broytt seg, frá fiskidagaskipanin kom í gildi í 1996 og fram til 2012. EBITDA er úrslit áðrenn rentur, avskrivingar og skatt. Í grafinum sæst eisini, hvussu veðskuld + bankaskuld hevur broytt seg frá 1996 til 2012. EBITDA er tað gjaldførið, ið kemur frá rakstrinum til at rinda rentur og avdráttir. Í 2012 sæst, at einki gjaldføri kemur frá rakstrinum til at gjalda rentur og avdráttir við. Tó skal nevnast, at tað eru nøkur línuskip, sum hava positivt gjaldføri frá rakstrinum.


text:
NUMO flytir í nýggj hølir í Tórshavn
NUMO hevur avgjørt at flyta í nýggj hølir í Tórshavn.
Vit flyta frá Bryggjubakka niðan á Háls. Nýggi bústaðurin er Smyrilsvegur 20. Vit byrja í nýggju hølunum mánadagin 7. januar 2019.
Við nýggju hølunum fáa okkara viðskiftafólk betri parkeringsviðurskifti og betri karmar í sambandi við fundarvirksemi o.a. Eisini fáa starvsfólkini rúmligari hølisviðurskifti. Góða gongdin hjá NUMO hevur gjørt, at vit hava sett fleiri fólk í starv.
Vit hava havt tað gott í Vágsbotni, men økingin í starvsfólkatalinum gjørdi tað neyðugt at flyta í størri hølir.
Vit vilja eisini nýta høvið at ynskja øllum eitt av Harranum signað nýggjár og takk fyri tað, ið farið er


text:
Útgerð til barnakonur
Barnakonur spyrja viðhvørt, um trygdarbeltið kann vera vandamikið fyri fostrið í samanstoyti. Eisini verður stundum nevnt, at trygdarbeltið kleimir um búkin og bløðruna. Tað kann ikki útilokast, at eitt fostur kann fáa mein av trygdarbeltinum í samanstoyti, men vandin fyri bæði mammuna og barnið er enn størri, um trygdarbelti ikki verður brúkt. Brúka tí altíð trygdarbelti.
Serlig útgerð (graviditetsseli), sum hálar trygdarbeltið niður um búkin, fæst til barnakonur. Tað kenst uttan iva væl, men í samanstoyti megnar útgerðin ikki at halda beltinum, sum tí flytir seg til sína upprunastøðu og virknað. Hetta er í grundini bert gott, tí tú eigur ikki at broyta góðkenda trygdarútgerð. Útgerðin er ikki bannað, men staðfestast má, at hon bert hevur virknað á komfort, men trygdin er óbroytt í mun til vanligt trygdarbelti.
Um so er, at útgerðin hevur ta ávirkan, at barnakonur velja at brúka trygdarbelti, kunnu tey sigast at hava trygdarøkjandi árin.


text:
Tað var rembingarárið, 1968, at vit – tríggir unglingar úr 4. flokki Læraraskúlans – komu í starvslæru í føroyskum inn í ein 1. real á nýggja Venjingarskúlanum á Frælsinum. Skúlabørnini vóru um 14 ára aldur.
Fyrstu tímarnar eygleiddu vit, og vit sótu steinbýttir, so væl hesi ungu dugdu føroysku mállæruna, ja, tey bestu teirra dugdu so nógv betur enn vit, sum høvdu gingið sjey ár í fólkaskúla, fýra ár í millumskúla og eitt ár í realflokki. Umframt høvdu vit gingið í fyrireikingarflokki Læraraskúlans, og nú høvdu vit – um 22 ára gamlir – sett á okkara fjórða og seinasta ár í læraraútbúgvingini.
Ein høvuðsorsøkin til, at børnini vóru so hugagóð og dugdu so væl, var maðurin, ið stundum stóð við talvuna og greiddi frá, stundum sat aftastur í skúlahølinum og spurdi greiðar, stuttar og beinraknar spurningar.
Hesin lærarin æt Jeffrei Henriksen og var tá 38 ára gamal.
Hann var føddur í Sørvági í 1930. Foreldur hansara vóru Josefina, f. Johansen úr Sørvági og Jóhan Jákup Henriksen úr Gásadali. Jeffrei giftist við Kirstini, f. Jensen av Strondum, og tey fingu døturnar Elina og Hervør.
Jeffrei var næmingur á Føroya Fólkaháskúla veturin 1945-46, hann tók læraraprógv í 1950, var lærari í Bø og Gásadali 1950-55, á Eiði 1955-60, í Tórshavnar kommunuskúla 1960-68, og hetta umrødda summarið, í 1968, var hann settur sum stjóri á nýstovnaða venjingarskúla Læraraskúlans, og hann røkti hetta starvið til 1981, tá ið hann varð settur sum lektari á Læraraskúlanum, har hann hevði havt nakrar fáar vikutímar árini frá 1968. Starvið á Læraraskúlanum røkti hann, til hann legði frá sær í 1995.
Í 1970 kom eg sjálvur í starv á Venjingarskúlanum.
At arbeiða við honum sum stjóra hesi fyrstu árini á Venjingarskúlanum var sum ein opinbering. Brotið varð við gamla vanahugsan og nýggjar gøtur tráddar. Hann var góður stjóri, sum altíð setti álit fram um eftirlit, ein vellandi kelda av kunnleika og ein fyrimynd: arbeiðssamur, greiður og rúmur, tá ið kom til nýggj rák.
Nógvar av teimum hugsanum, hann gjørdi sær um skúlaskap, eru savnaðar í bókini ”Uppaling og skúlaskapur”.
Hann legði eisini stóran dent á trivnaðin.
Hugnaligur var altíð seinasti skúladagur, tá ið alt skúlayrki var frá hondini, og tey bæði Jeffrei og Kirstin buðu øllum starvsliðnum heim til sín í Heiðaskákinum. Og tá var góður vertsskapur, og vit tóku saman, og dansurin gekk so lystiliga.
Latínska orðið amo merkir eg elski ella mær dámar. Úr tí er runnið orðið amatørur, sum ofta verður brúkt í niðrandi merking, men tað merkir bara ein, ið yndar tað, hann ella hon fæst við. Vit kunnu siga, at Jeffrei tók sær ikki stundir at taka ta stóru akademisku útbúgvingina, sum hann hevði evnir at taka í eini handarvending, men hann tók tó exam.art. prógv í norðurlendskum serliga føroyskum máli og bókmentum eftir tvey ára lestur – í 1982.
Og ongum – er hann enn bachelorur, meistari, ph.d., ella doktari í málfrøði – hevði runnið til hugs, at nevnt Jeffrei amatør í neiligari merking, tí øll ásanna, at helst var eingin á hesum granskingarøkinum, sum hevði so holla vitan sum júst hann.
Ungur sló hann gluggarnar frá, og sum fáur annar fylgdi hann við á tí granskingarøki, sum nevnt verður almenn málfrøði. Øll tey, sum fáast við føroyskt mál, vita um hansara avrik, og millum fremstu málfrøðingar, ið fingist hava við føroyskt – nógvir teirra útlendingar - var hann hátt í metum. Og hann umboðaði Móðurmálslærarafelagið í Málnevndini drúgt áramál.
Forlagið ”Sprotin” gav í 2007 út bókina ”Uppaling og skúlaskapur”. Í 2010 kom út stórverk hansara: ”Málsligar rannsóknir, greinir og hugleiðingar”, og sama forlag gav í 2011 út ”Orðalagslæru”, sum er eitt slóðbrótandi verk. Umframt skrivaði Jeffrei fleiri undirvísingarbøkur til fólkaskúlan.
Árini frá 1981 til 1995 høvdu vit í felag ábyrgdina av frálæruni í føroyskum á Læraraskúlanum. Hann var góður samstarvsmaður og altíð hollur í ráðum. Tá stovnaðu vit á skúlanum dansifelagið ”Grana” og fóru dansiferðir um landið. Jeffrei skipaði eisini fyri barnadansi í Havn.
Jeffrei Henriksen, legði eyguni saman á seinasta sinni tann 27. november 2018.
Sum hann royndist okkum trimum læraraskúlanæmingum lýsandi fyrimynd – tá í 1968 – fer minnið um Jeffrei at standa sum ein óvikandi klettur, tá ið kemur til at lýsa skúlaskap og serliga móðurmálsundirvísing her á landi.
Vit lýsa frið yvir minnið um ein góðan vin, ein merkismann, sum veruliga dugnaði tjóð okkara og føroyskum máli.
Árni Dahl


text:
"Becoming", ævisøgan hjá fyrrverandi forsetafrúuni, Michelle Obama, er í løtuni mest selda bókin í ár í Norðuramerika. Tað skrivar CNN.
Ævisøgan kemur framum bókina "Fire and Fury" hjá Michael Wolf. "Fire and Fury," sum snýr seg um fyrsta árið hjá Donald Trump í Hvítu Húsunum, vakti nógvan ans, tá hon varð givin út í januar í ár, og higartil hevur tann bókin selt fleiri enn 1 millión innbundin eintøk bert í Norðuramerika.
Alt árið hevur "Fire and Fury" ligið ovast á bestseller-listanum, men "Becoming" fór framum aftaná 15 dagar. Ævisøgan hjá Michelle Obama hevur higartil selt 1.122.618 innbundin eintøk síðan hon varð givin út tann 13. november.
"Becoming" er eisini tøk sum ljóðbók og ebók, og sambært forlagnum Penguin Random House, sum stendur aftanfyri útgávuni, eru fleiri enn 2 milliónir eintøk av bókini seld í Norðuramerika higartil.
Bókin er longu endurprentað fimm ferðir, og fimtu ferðina vóru 3.4 milliónir eintøk prentað í Norðuramerika.
Michelle Obama hevur ferðast runt í USA í sambandi við "Becoming", og á skránni eru eisini fleiri tiltøk uttanfyri USA. Eitt nú skal hon til London í morgin.
Ævisøgan hjá Michelle Obama liggur eisini sum nummar 1 á bestseller-listanum í eitt nú Bretlandi, Týsklandi, Fraklandi og Italia.
Forlagið Penguin Random House hevur eisini keypt rættindini til eina ævisøgu hjá Barack Obama um tíð hansara í Hvítu Húsunum.
Les eisini: Michelle Obama: Eg fari ongantíð at fyrigeva Trump


text:
Latið inn hevur Óli A. Reinert ... hin Mik, 21/11/2018 - 17:22
Nú stundar av álvara til veitsluna hjá Tøkum Lætt, nú felagið fyllir 25 ár.
Veitslan verður í sjónleikarahúsinum leygarkvøldið 24. novembur, og hon byrjar stundisliga klokkan 18.00.
Tey, ið hava teknað seg til veitsluna, mugu ti eisini møta stundisliga í góðari tíð.
Á skránni er borðhald við sangi, røðum og undirhaldi. Áftaná verður farið upp á gólv.
Latið inn hevur Óli A. Reinert ... hin Ley, 20/10/2018 - 12:07
Nú sleppa børnini aftur at dansa. Barnadansurin í Tøkum Lætt byrjar aftur nú sunnukvøldið 21. oktobur klokkan 18.00. Leggið merki til, at klokkutíðin er broytt. Í mun til í fjør er dansurin framskundaður ein hálvan tíma.
Øll eru vælkomin í dansin, ið varar umleið ein tíma. Tað verður dansað og kvøðið saman við børnunum. Eisini er ein lítil steðgur, har kanska ein søga verður lisin.
Tá barnadansurin er liðugur uml. klokkan 19.00 møtast tey vaksnu til dans.
Latið inn hevur toekum_laett hin Mik, 10/10/2018 - 09:06
Ársaðalfundur okkara varð hildin í Skansastovu tann 30. september og nógv fólk møtti upp til fundin.
Latið inn hevur Óli A. Reinert ... hin Mán, 01/10/2018 - 16:56
Til dansifeløgini
Álendingar bjóða til Ålek 2019, sum verður á Álandi 14. – 21. juli
Stevnan er skipað í tveimum pørtum:
Ungdomsläger 14. – 16. juli.
ÅLEK 16. – 21. juli.
Um nóg stórur áhugi er, verður skipað fyri felags túri til stevnuna.
Á stevnuni framføra vit dansispøl, sum vit venja frammanundan. Harumframt
verður farið uppá gólv, og tá verður eisini dansað saman við luttakarum úr
hinum londunum.
Tað verður avmarkað tal av luttakarum á stevnuni og hava vit fingið 25 pláss til
Latið inn hevur Óli A. Reinert ... hin Mik, 26/09/2018 - 21:50
Leygarkvøldið 29. septembur verður dansur í Kvívík. Í tí sambandi koyrir bussur frá rennibreytini klokkan 21.30.
Sunnukvøldið 30. septembur verður aðalfundur í Tøkum Lætt. Fundurin verður í Skansastovu, og hann byrjar klokkan 20.00. Eftir aðalfundin verður farið upp á gólv eina løtu.
Latið inn hevur Jóna Maria hin Mik, 18/04/2018 - 16:28
Latið inn hevur Jóna Maria hin Mik, 18/04/2018 - 16:20
Latið inn hevur Jóna Maria hin Ley, 07/04/2018 - 22:14
Í ár eru 40 ár liðin, síðani Sláið Ring varð stovnað, og tað verður hátíðarhildið við veitslu, sum verður á Giljanesi tann 12. mai, har øll 17 limafeløgini við hesum verða boðin við. Veitslan byrjar kl.
Latið inn hevur Óli A. Reinert ... hin Mán, 08/01/2018 - 20:34
20. januar eru vit boðin til Kvívíkar í veitslu hjá Norðstreymoyar dansifelag.
Tey, sum ætla sær við í veitsluna, verða biðin um at flyta 150 kr. á kontu 9181 4482370 skjótast til ber og í seinasta lagi 14. januar.
Seinni fæst at vita nær bussurin koyrir norður til Kvívíkar.
Latið inn hevur Óli A. Reinert ... hin Mik, 03/01/2018 - 11:28
Eftir at steðgur hevur verið í barnadansinum um høgtíðina byrjar hann nú aftur sunnukvøldið 7. januar.
Ein lítil broyting er gjørd í klokkutíðini, so dansurin nú byrjar klokkan 18.30.
Annars er alt við tað gamla, og øll eru vælkomin í dans, nú tað aftur ber móti ljósari tíðum.
Síður


text:
Tvíprikkuti stubbi (stubbafiskaættin)
Gobiusculus flavescens (Fabricius, 1779)
Stødd: Tvíprikkuti stubbi verður vanliga upp í umleið 6 cm langur. Longsti tvíprikkuti stubbi, sum er fingin í Føroyum, var 6,7 cm.
Dýpi: Hann er inni í fjøruni, í taranum, í smáum torvum.
Litur: Kroppurin er reyðbrúnur við fýra ljósum ‘saðlum’ tvørtur um bakið frá høvdinum aftur um aftaru ryggfjøður. Myrkir og bláligir blettir eru fram við strikuni. Ryggfjaðrarnar og sterturin hava reydlig tvørbond. Kallfiskarnir hava klárari litir. Ein stórur, dimmur blettur er á síðuni á klingruni, oftast við gulligari rond. Ein annar kámari er undir fremru ryggfjøður. Hesin bletturin er ikki, ella sæst neyvan, á kvennfiskunum. Í gýtingini hava kallfiskarnir ofta sterkar, bláar litir og eru næstan ikki at kenna aftur.
Teinar: R1 VI (VI); R2 I + 9-12; G I + 9-10.
Lýsing: Tvíprikkuti stubbi hevur tvær ryggfjaðrar, aftara er størri og er líka stór sum gotfjøðurin. Hann hevur stórar, breiðar og avrundaðar uggafjaðrar. Búkfjaðrarnar eru samanvaksnar og eru rættiliga stórar. Sterturin er næstan beinur aftan, bert eitt sindur rundaður aftureftir. Hann hevur stór eygu, ið eru størri í tvørmát enn frá eygunum fram á gronina.
Eyðkenni: Svarti bletturin á síðunum á klingruni. Fýra ljósir ’saðlar’ tvørtur um bakið. Sum tann einasti stubbin hevur hann sjey teinar í fremru ryggfjøður.
Týdningur: Hann hevur ikki vinnuligan týdning.
da: Toplettet kutling, en: Twospotted goby, fr: Gobie nageur, no: Tangkutling, tý: Fleckgrundel – Schnappkühling
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Popptónleikur
Popptónleikur vendir sær til lurtarar flestar, og tí er hann einfaldur og lættur. Popptónleik nevna vit tónleikin, sum vit javnan hoyra í sjónvarpi, útvarpi og stundum í handlum. Hann er undirhaldandi, og løgini eru løtt at læra, og vanliga heftir ikki fyri hjá okkum at murra við. Poppur er ikki kræsin, og tí er hann í nógvum ymsum stíli, til dømis blues, jazzi og country. Ofta er hann upprunaliga sprottin úr tónleiki í ymsum londum, ella vit hoyra eyðkenni frá ávísum fólkaslagi. Til dømis hava jazzur, hip hop, gospel og blues røtur í tónleiki hjá svørtum amerikamonnum.
Hvørt tíðarskeiðið kenst tíðardámurin í tíggjuárunum fyri 1950 lættliga aftur. Besti poppur er lívseigur. Øll kenna vit t.d. "Eitt sunnukvøld í plantasjuni", sum varð skrivaður í 1950-árunum. Tað kemur fyri, at poppur hækkar í metum ættarlið seinni. Til dømis var valsur poppur í 19. øld. Poppur kemur út til stóru lurtarafjøldina á fløgu, plátu og ljóðbandi. Leidningar flyta mikrofon- og ljóðførisbáknini í upptøkurúminum til tól, sum taka upp hvørt ljóðførið sær. Seinni blandar ljóðstjórnarin allar ljóðrásirnar, 24 ella fleiri, í stereoupptøku við tvinnanda rásum. Nógv meira spennandi er at hoyra og síggja tónleik á palli enn heima í stovuni. Í stórari framførslu er aftan fyri pallin nógv fólk, sum hvør hevur ávísa uppgávu, at alt skal ganga væl í hond. Tøknifólkið ger spennandi ljós og ljóð. Klædnafólk, umboðsfólk, pallfólk og andlitssmyrjarar eru øll við á liðnum.


text:
4.,5. og 6. juni skipaði Sjóndepilin fyri tiltaki í Luux í Klubbagarðinum, har vit bjóðaðu almenninginum inn í “cafe í myrkri”.
Hettar var heilt vist ein øðrvísi máti at drekka kaffi/the við vaflum og smákøkum afturvið, enn fólk vanliga gera.
Hettar var eisini ein avbjóðing fyri síggjandi starvsfólkini á Sjóndeplinum, sum eisini skuldu standa innanfyri diskin og útflýggja vaflur og tað, sum fólk annars vildu hava .... the og kaffi stóð á borðunum, so fólk sluppu sjálvi at royna tað at skeinkja í koppin, men um fólk ynsktu tað, so fingu tey hjálp frá starvsfólki, sum so skonkti í koppin fyri tey.
Hettar var fyri mong ein stór “aha-uppliving”.
Vit høvdu eisini livandi tónleik í cafeini allar tríggjar dagarnar, fyrsta dagin var tað
Sámal Ravnsfjall, sum gjørdi løtuna enn hugnaligari, næsta dagin var Martin Joensen tann, sum hugnaði um við sínum vælkendu og fólkakæru sangum og síðsta dagin Vóru Hallur Joensen og Beddi (Johan Petur) Hansen teir, sum góvu okkum góðan sang og tónleik.
Undirtøkan var góð allar tríggjar dagarnar.
Hóskvøldið endaðu vit so við tveimum konsertum við Tórshavnar Kamarkóri.
Tvær konsertir har áhoyrararnir veruliga fingu eina uppliving í myrkri við fantastiskum kórsangi.
Gongutúrur í myrkri
Ein partur av miðbýðartiltøkunum 4.,5. og 6. juni var gongutúrar í myrki. Hesir vóru skipaðir í samstarv við kunningarstovuna, haðani frásøgufólk var við á túrunum.
Fólk, ið luttóku á túrunum, fing u svartar brillur fyri eyguni, onkur royndi seg eisini við sokallaðum sjónveiksbrillum. Túrurin varð gingin við at halda undir armin á hvør sínum fylgisfólki, ið virkaði sum eyguni hjá tí í hesu løtu blinda ella sjónveika. Fylgisfólkið tryggjaði sostatt, at túrurin varð gingin í tryggum umhvørvið við at boða frá um forðingar og avbjóðingar í lendinum á túrinum.
Gingið frá frá Kunningarstovuni gjøgnum Boysensgarð, framvið dómkirkjuna og víðari oman at heilsa uppá ….. brøðurnar uttanfyri Áarstovu. Haðani gekk leiðin niðan til standmyndina hjá R.C. Effersøe og túrurin endaði yviri hjá Traðarmanninum.
Eitt væl eydna tiltak, har luttakarnir gingu høvi at kaga inn í verð teirra blindu eina løtu – hesuferð við tí fyri eyga, at kenna á egnan kropp, hvussu tað er at ganga úti, tá ein ikki hevur sjónina á at líta.
Sostatt var avbjóðinum stór, tí afturat tí, at ganga, var jú eisini ynskiligt at hoyra um alt, ið frásøgufólki hevði at fortelja um á túrinum.


text:
Orð: Kaj Johannesen
Lag: Hjalti Joensen og Kaj Johannesen
Vel, vel tú bara
vel tú bara í millum rangt og rætt
Tí eingin kann læra
siðvenju tína, tað er rætt og slætt
So gakk tú bara tína rás
tín generatión bardist fyri besta stás
Hon fylti bara lummarnar og oyddi allar grunnarnar
so nú er einki eftir uttan skuld og bara skuld
Sig, sig tú bara
sig tú bara mær hvat tú vilt
Tí, mín veruleika
mín veruleika hevur tú ei skilt
Tú kallar meg og mínar zombiar
men gloymir teg og tínar yuppiar
Tú sigur tónleikurin er róp og skrál
men tað einasta vit hoyra um skrædl og bankamál
Vit sum altíð halda gák og liva uttan hóvasták
vit lasta ikki gudarnar um verðin fer í hundarnar
Vel, vel tú bara
vel tú bara í millum rangt og rætt
Men tú setur øll í bás og vitan tína undir lás
So gakk tú bara tína egnu rás
Og vit sum altíð halda gák og liva uttan hóvasták
vit lasta ikki gudarnar um verðin fer í hundarnar
Øll eru vit lík, tá vit berast inn í hendan heim
Til gleði og gleim, til gleði og gleim, gleði og gleim
Til sorg og sút, sorg og sút, til gleði og gleim


text:
Vælgerandi felagsskapurin, Kiwanis Tórshavn, hevur latið peningagávu til Føroya Barnaheim. Gávubrævið á 50.000 krónur er oyramerkt til heitar pottar sum liður í stimbrandi og mennandi arbeiðinum fyri børn, ið hava havt ein truplan uppvøkstur. Peningurin er savnaður inn við lutaseðlasølu um ólavsøkutíðina og jólatræssølu, sum aftur í ár fer fram við Sjónleikarhúsið í Havn og heldur fram móti jólum, so leingi trø eru eftir.
Føroya Barnaheim ger eitt stórt og týdningarmikið arbeiði at hjálpa børnum, sum eru útsett og merkt av truplum uppvøkstri í heiminum.
Kiwanis Tórshavn, ið hevur sum endamál at stuðla børnum og barnafamiljum við avbjóðingum í tí dagliga, hevur tí gjørt av at lata Føroya Barnaheimi 50.000 krónur til keyp av heitum pottum. Ein íløga, sum Barnaheimið leingi hevur ynskt at gera, tí royndir vísa, at hetta virkar stimbrandi fyri menningina hjá børnunum, sum í stóran mun koma úr heimum, har tey í størri ella minni mun eru fyri umsorganarsviki.
Nøkur av hesum børnum hava verið til fosturs, men tá fosturforeldrinini í onkrum førum eru noydd at geva upp, er Barnaheimið so siga síðsti møguleikin at skapa hesum børnum eina tryggari tilveru.
Tað eru barnaverndirnar kring landið, sum umvegis Høvuðsbarnaverndarnevndina, ið ávísa børnunum til Føroya Barnaheim.
Í løtuni eru 24 børn á Føroya Barnaheimi, har tað starvast umleið 50 starvsfólk. Fýra av fimm starvsfólkum eru pedagogar, meðan restin eru sosialráðgevarar, sjúkrarøktarfrøðingar, leiðarar og onnur starvsfólk.
Kiwanis Tórshavn letur á hvørjum ári peningagávur til góðgerandi endamál og hevur millum annað stuðlað eini spælistovu á Landssjúkahúsinum, Hotel Tórshavn í Keypmannahavn, Sjómansheiminum Ørkini í Reykjavík, Javna, Háskúlanum, Frelsunarherinum í Vági og mongum øðrum vælgerandi endamálum.
Ein annar partur av hjálpararbeiðinum hjá Kiwanis er at stuðla familjum við til dømis faðir- ella móðirleysum børnum. Somuleiðis at hjálpa ungum fólkum, sum onkursvegna eru komin illa fyri í samfelagnum, at koma á føtur aftur, við at veita teimum fíggjarliga hjálp til at koma víðari í lívinum.
Peningurin til hjálpararbeiðið hjá Kiwanis Tórshavn stavar frá jólatræssølu í Havn í desember, eins og lutaseðlasølu á Ólavsøku, har høvuðsvinningurin er ein føroyskur bátur. Sostatt eru øll tey, sum antin keypa jólatræ ella lutaseðlar frá Kiwanis, við til at stuðla hjálpararbeiðinum hjá felagsskapinum.
Tveir aðrir Kiwanis-felagsskapir eru í Føroyum. Tað eru Kiwanis Rósan í Havn, og Kiwanis Eysturoy, sum hevur heimstað í Gøtu. Orðið “kiwanis” stavar úr indianskum máli og merkir “vit byggja”.


text:
Atsóknin í Stokkhólmi í gjár er skakandi. Okkara grundleggjandi virði eru enn einaferð undir álopi, heldur løgmaður.
Okkara svenska brøðrartjóð er í stórari sorg. Atsóknin í Stokkhólmi í gjár er skakandi. Púra verjuleys fólk eru aftur rakt av einum ódjørvum álopi. Okkara grundleggjandi virði eru enn einaferð undir álopi. Hetta eigur at fáa okkum standa enn sterkari saman. Døkku kreftirnar fara ikki vinna.
Vit hugsa um tey deyðu, særdu og teirra nærmastu. Okkara tankar eru við okkara norðurlendsku brøðratjóð í hesari myrku og sorgarbundnu løtu.
Eg fari vegna Føroya fólk og landsstýrið at senda Stefan Löfven, svenska forsetaráðharranum, samkensluskriv.
Aksel V. Johannesen, løgmaður


text:
Samandráttur.
Línuskip: Bara fýra línuskip eru til fiskarí og koma tey helst øll at landa í vikuni. Tey hava gott fiskarí og nógv mest av toski og hýsu. Restin liggur við bryggju, men fara útaftur tá veðri batnar. Eitt frystilínuskip er undir Føroyum og fýra eru á Flemish Kap. Tey hava eisini gott fiskarí.
Útróður: Streymurin verður góður, men veðri verður einki serligt, so vit vantað ikki nógvan útróður. Fiskaríið er gott hjá útróðrabátunum sum royna við línu, men eisini hjá snellubátunum er brúkiligt fiskarí. Teir sum rógva út við línu, fáa ein blanding av toski og hýsu, meðan snellubátarnir stórtsæð bara hava tosk.
Djúpvatnstrolarar: Tveir eru nýliga byrjaðir túr, so tað er ivasamt um teir koma inn í vikuni. Teir fiska upsa og so fáa teir eisini nakað av toski og longu.
Partrolarar: Øll pørini eru til fiskarí, men fiskaríið er smáligt. Tey fáa tó nakað av toski og longu. Tey landa sum vikan líður.
Trolbátar: Bara tveir eru til fiskarí og báðir fiska teir havtasku. Teir koma báðir inn ídag (fríggjadag) vegna vánaligt veður og koma sostatt at landa mánadagin. Trolbátarnir fara út tá veðri fer at batna.
Garnaskip: Trý garnaskip fiska svartkalva. Fiskaríið er smáligt hjá skipunum. Allir landað helst síðst í vikuni. Eitt garnaskip leggur um til línu.
Heinta alla metingina her


text:
Hann er føddur á Velbastað 02.03.1906. Aftan á barnaskúlagongd og gerandisarbeiði leitaði hann veturin 1926-27 á háskúla í Danmark. Heimafturkomin fór hann í 1929 á Føroya læraraskúla, har hann tók prógv í 1932. Fyrstu árini var hann vikarur í Mykinesi eitt skifti, annað í Kollafirði. Kom í 1935 á amtsskrivstovuna í Havn og var har til 1937, tá hann varð fyribilssettur sýslumaður í Norðuroyum. Hann fór tó aftur í lærarastarv; árini 1939-44 lærari í Lamba og Æðuvík, 1944-56 í Skúvoy, 1956/57 í Skopun og so frá 1. august 1957 lærari við Tórshavnar Kommunuskúla, til hann í 1974 flutti á nýskipaða Eysturskúlan.
Í 1975 legði hann starvið frá sær vegna aldur og við eftirløn. Í 1943 gav hann út »Avskrivingarbók«, sum í 1968 kom út aftur í broyttum líki við heitinum »Skrivligt føroyskt til 2. skúlaár«. Petur hevur týtt hóp av barnabókum fyri Bókadeild lærarafelagsins og harumframt stórskaldsøguna »Fiskerne« eftir danska høvundin Hans Kirk. Hon eitur á føroyskum »Útróðrarmenninir« og kom út í 1973.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Sverri Egholm
04.04.2018 - 20:46
Tíðindi > Vinna & Tøkni > Íverksetan
Navnframi íverksetarin Martin Thorborg, sum hevur stovnað, rikið og selt nógvar fyritøkur, verður høvuðstalari á Íverksetaradegnum 11. mai.
Tað eru Knassar og Íverksetarahúsið, sum saman hava fingið Martin Thorborg til Føroya. Hann er millum annað kendur fyri Jubii, Amino og bókhaldsskipanina Dinero.
Umframt hetta verður handan av Granum til ársins árverksetara, ársins innovatión og ársins íløgu.
Við at vísa áræði og dirvi kunnu íverksetarar heysta vinningin og bera gullið av heiði, sum Grani gjørdi á sinni. Íverksetarahúsið heiðraði føroyska íverksetan fyrstu ferð í 2009, og hevur gjørt tað hvørt ár síðani. Føroya Løgmaður Aksel V. Johannesen handar heiðurin fyri Ársins Íverksetara.
Íverksetaradagurin verður hildin í Østrøm í Tórshavn. Tiltakið byrjar fríggjadagin 11 mai. 2018 klokkan 10 og heldur fram til á middegi.
Øll við áhuga fyri íverksetan eru vælkomin til tiltakið, sum er ókeypis, men best er um fólk boða frá luttøku á Facebook her.


text:
Eins og tarabrosma hevur taralonga lítla roðslu og er ógvuliga slímut. Slímuta húðin heldur upp á vætuna og ger, at tarabrosman kann yvirliva á landi í vátum tara í fleiri tímar.
Føðir livandi ungar
Taralonga er ein av teimum ógvuliga fáu fiskasløgunum, sum føðir livandi ungar. Tað serliga við ungum hjá taralongu er, at teir hava ikki blommusekk sum aðrar fiskalarvur, men liva eina tíð inni í mammuni, har teir súgva hvør sína vørtu.
Taralonga makast í august september, og 4 mánaðir seinni føðir kvennfiskurin millum 10 400 livandi ungar. Ungarnir eru tá millum 3,5 og 5,5 cm langir.
Fakta:
- Navn: Taralonga
- Longd: 25-35 cm
- Aldur: 10 ár
- Livistaður: á botni í taranum
- Ungar: 10-400
At skráseta nýggj fiskasløg
Hóast menn í Klaksvík hava vitað um, at taralonga hevur verið at finna har seinastu 15-20 árini, varð hon ikki skrásett í Føroyum fyrr enn í 2010.
Sjósavnið fekk tá nakrar taralongur úr Klaksvík og setti seg í samband við Havstovuna, ið er tann stovnurin í Føroyum, sum skrásetur nýggj fiskasløg. Og so varð taralonga skrásett alment at vera eitt fiskaslag undir Føroyum.


text:
Kalendari
Um tiltakið
Ársaðalfundur og 2. uppstillingarfundur hjá Norðurstreymoyar Tjóðveldisfelag verður mikudagin 27. feb. Ská til ársaðalfundin sambart lógum felagsins. Til uppstillingarfundin vera lokal umboð fyri flokkin, umframt eisini leiðandi persónar í flokkinum. Lagt verður [...]
Meira
Um tiltakið
Nær
(Mikudag) 19:00 - 22:00
Um tiltakið
Árligi aðalfundurin hjá Norðoya Tjóðveldisfelag er hósdagin 28. februar kl. 19 í Miðstovuni í Klaksvík. Á skránni eru frágreiðing um virksemi felagsins seinasta árið, roknskapur, val av nevndarlimum og umrøða av [...]
Um tiltakið
Nær
(Hósdag) 19:00 - 22:00
Hvar
Miðstovan
Klaksvík


text:
Orsaka av at nakrar kommunur í Føroyum hava havt trupulleikar við bakterium í drekkivatninum í seinastuni, hevur Vágs kommuna valt at vera fyrivarin og hevur tikið fyribyrgjandi stig.
Svimjihylurin fram til 10. august
Í tíðarskeiðinum fram til og við leygardagin 10. august er Vágs Svimjihøll opin soleiðis:
Taka niður gomlu oljutangarnir á keiini
Gomlu oljutangarnir á keiini í Vági, sum Effo eigur, verða nú tiknir niður.
Kommunal og privat grundstykkir til sølu
Her á heimasíðuni eru fleiri kommunal og privat grundstykkir til sølu.
Nógv ferðsla á Vágsfirði
Í dag hevur verið nógv ferðsla á Vágsfirði og havnalagnum í Vági.


text:
Barbara Holm 09.08.2018 (06:31)
Forsøgnir: Turt og sól á Summar Festivalinum
Í dag spælir bólkurin Aqua á Vágsbøi í Klaksvík, nú ársins Summar Festivalur fer av bakkastokki í dag. Og at síggja til verður tað í fínasta veðrið. Tí DMI sigur, at í dag verður sól og at tað verður 3 - 8 m/s.
Tað sama er galdandi fyri fríggjadagin, tá ið millum annað Zara Larsson spælir. Tá sigur DMI frá 3 - 8 m/s av vestri og útsynningi. Fyri tað mesta turt og sól og hitin um dagin upp í 13 stig og um náttina millum 7 og 10 stig.
Leygardagurin stendur nú eisini til at vera turrur. DMI skrivar, at tað verða 3 - 8 m/s av ymsum ættum, nakað av sól og fyri tað mesta turt. Hitin upp í 13 stig um dagin og niður í 5 stig um náttina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Lestrartíð: 3 ár 9 mðr.- 4 ár 3 mðr.
Umsóknarfreist: Læruplássið ásetir freistina
Útbúgvingarstovnur
Glasir
Tekniski Skúlin í Klaksvík
Útbúgvingarstaður
Tórshavn, Klaksvík, Danmark
Ein innbúgvsnikkari ger innbúgv til heimið. Tekur tú sergreinina Urgubyggjari lærir tú at framleiða og viðlíkahalda urgur.
Innbúgssnikkarar arbeiða á verkstøðum ella við framleiðslu, har innbúgv verður framleitt. Urgubyggjarin framleiðier partar til urgur á einum verkstaði og viðlíkaheldur og stemmar orgul.
Til ber at taka 1. skúlaskeið á Glasi og á Tekniska skúla í Klaksvík. Snikkarar samlesa við húsasmiðir 1. skúlaskeiðið. Seinnu skúlaskeiðini verða tikin í Danmark.
Á skúlanum lærir tú at meta um og velja rætta tilfarið, og tú lærir at gera tekningar og útrokningar.
Innbúgvsnikkarin brúkar ofta teldustýrdar maskinur, tá innbúgv skal framleiðast í størri nøgd. Eisini lærir tú siðbundið handverk.
Ein stórur partur av arbeiðinum er at vegleiða kundar. Her lærir tú at greiða frá, tekna og byggja eftir ynski kundans. Sum møblasnikkari lærir tú at arbeiða við smálutum. Tú lærir at fara frá hugskoti til at tekna og at seta vøruna í framleiðslu.
Á skúlanum lærir tú um ymisk viðasløg og tú lærir at arbeiða við amboð og maskinur.
Tú kanst enda útbúgvingina við sergrein sum:
Innbúgvssnikkari og urgusmiður eru longri útbúgvingar, har tú lærir allar smálutir. Tú arbeiðir við hugskoti, tekning, at leggja til rættis, handverks- og ídnaðarframleiðslu o.ø.
Urgusmiðurin hevur harumframt kunnleika til serliga tøkni umframt at stemma urgur.
Snikkaraútbúgvingin krevur, at tú hevur skapandi evni og handverkara- og tøkniligar snildir.
Tú arbeiðir við hugskoti, at tekna og at leggja til rættis. Tú lærir at samla, pussa og yvirflatviðgera.
Sum urgusmiður fært tú servitan um at framleiða urgur og lærir at seta upp, viðlíkahalda og at stemma urgur.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin er skipað við einari grundtilgongd á einum yrkisskúla í 20 ella 40 vikur og einari høvuðstilgongd, har tú skiftir millum starvsvenjing og skúla.
Frálæran fevnir m.a. um KT og CAM/CAD, design og skap, ídnaðar- og handverksframleiðslu av plátinnbúgvi, innbúgv og stólum, montering, arbeiðsumhvørvi og ljóðtilfar í urgum.
Við hesi útbúgving er tað umráðandi, at tú:
Med denne uddannelse er det vigtigt, at du:Tú endar útbúgvingina við einari sveinaroynd.
Fráfaringarroynd fólkaskúlans ella tilsvarandi.
Eftir lokna útbúgving kanst tú arbeiða við ymsum, alt eftir hvørja sergrein tú velur. Innbúgvssnikkarar arbeiða oftast á verkstøðum. Urgusmiðir arbeiða í høvuðsheitum við at stemma urgur og at viðlíkahalda kirkjuurgur.
Tú kanst eisini gerast sjálvstøðugur vinnurekandi.
Tú kanst eisini fara undir framhaldsútbúgving.
Tú hevur til hesar vinnuakademiútbúgvingar:
Eisini hevur tú atgongd til professións bachelor útbúgvingarnar:
Tú kanst eisini víðari útbúgva teg á einari aðrari vinnuakademiútbúgving, sum tú velir tær. Gev gætur, at yrkisútbúgvingin skal vera ásett til at vara í minsta lagi 3 ár fyri at geva atgongd til vinnuakademiútbúgvingar. Eisini eru krøv um ávísar lærugreinar og stig, tú skalt hava staðið, alt eftir hvørja vinnuakademiútbúgving tú søkir inn á.
Vinnuakademiútbúgvingar eru framhaldsútbúgvingar, sum vanliga taka 2 ár og eru settar saman við ástøði og praksis, knýttar at ávísari vinnu ella starvsøki.
Fleiri yrkisútbúgvingar geva tær eisini atgongd til professiónsbachelor og til bachelorútbúgvingar á universitetum.
Yrkisútbúgvingin til innbúgvssnikkara og urgusmið er á 4. stigi í donsku góðskingarkørmunum fyri lívlanga læru. Træfyristøðari innan hurðar og vindeygu og innan innbúgv og bygningsmontørur eru á 3. stigi. Góðskukarmurin gongur frá stigi 1–8 og ásetur tað, ið væntandi fæst burtur úr undirvísingini.
Les meiri um útbúgvingina á Uddannelsesguiden www.ug.dk her
Glasir – www.glasir.fo
Tekniski skúlin í Klaksvík – www.tsk.fo
Les "Ofta Settir Spurningar" her
Yrkisdepilin – www.yrkisdepilin.fo
Lestrartíð: 3 ár 9 mðr.- 4 ár 3 mðr.
Umsóknarfreist: Læruplássið ásetir freistina
Útbúgvingarstovnur Glasir Tekniski Skúlin í Klaksvík
Útbúgvingarstaður
Tórshavn, Klaksvík, Danmark


text:
Skeiðið í Integrerað Orkudesign er avlýst
Skriva tann 22. Feb. 2012
Ætlaða felagsskeiðið fyri arkitektar, byggifrøðingar og verkfrøðingar “INTEGRERET ENERGIDESIGN I BYGNINGER” 26.-27. mars 2012 verður av ongum á hesum sinni orsakað av vantandi undirtøku.
Til kunningar kann upplýsast, at tá tilmeldingarfreistin var úti, høvdu 14 fólk teknað seg, herav 9 arkitektar, 2 verkfrøðingar og 3 byggifrøðingur. Og síðani var talan um ein byggifrøðing og ein verkfrøðing afturat. Íalt 16 fólk, sum tíverri er ov lítið til, at skeiðið kann hanga fíggjarliga saman. Pláss var annars fyri 24 fólkum á skeiðnum, og ætlanin var m.a. at arbeiða saman í bólkum uppá tvørs av fakøkjunum hjá arkitektum, verkfrøðingum og byggifrøðingum.
Innihaldið í ætlaða skeiðnum kann síggjast sum PDF-fílu við at trýsta her:
Kursuskoncept_arkitektur_energi_Faeroeerne_250112 V.pdf
TW 20120222


text:
Jólahugni á FMD
Á føroyamálsdeildini endaði skeiðið í norrønum í dag og seinasti tímin var merktur av høgtíðini, sum nú nærkast í stórum. Anfinnur las jólaevangeliið upp fyri studentunum, á norrønum sjálvandi...Eftir henda treysta andaliga kost varð borðreitt við meiri lætt sodnandi krás – ikki færri enn tveir føðingardagar eru á deildini í dag, so eingin slapp at sita við turran munn.
-
08.02.2019 Føroyamálsdeildin Til lesandiOft er gott þat er gamlir kveða - Introduction to Medieval Icelandic LiteratureFøroyamálsdeildin bjóðar í vár stuttskeið á enskum við gesta...
-
06.02.2019 Søgu- og samfelagsdeildinJapanskur filmsdagurHósdagin 7. februar verður áhugavert filmstiltak í Kongshøll...
-
05.02.2019 Setrið FøroyamálsdeildinGávugóðs 2019Fríggjakvøldið 8. februar verður árliga handanin av gávugóðs...


text:
Evangeliið eftir Lukas, kapittul 15
Hin burturmisti seyðurin
v1
Men allir tollarar og syndarar hildu seg nær at honum fyri at lýða á hann.
v2
Og bæði Fariseararnir og hinir skriftlærdu knarraðu og søgdu: «Hesin fagnar syndarum og etur saman við teimum.»
v3
Men hann talaði hetta líknilsi til teirra og segði:
v4
«Hvør tykkara, sum hevur hundrað seyðir og hevur mist ein teirra, letur ikki teir níggju og níti vera eftir í haganum og fer at leita eftir tí burturmista, inntil hann finnur hann?
v5
Og tá ið hann hevur funnið hann, leggur hann hann fegin á herðarnar;
v6
og tá ið hann kemur heim, kallar hann saman vinmenn sínar og grannar og sigur við teir: «Samgleðist við mær, tí at eg havi funnið seyð mín, sum burtur farin var.»
v7
Eg sigi tykkum: Soleiðis skal verða meiri gleði í himni um ein syndara, sum vendir um, enn um níggju og níti rættvís, sum ikki hava umvending fyri neyðini.
Hin burturmista drakman
v8
Ella hvør kona, sum hevur tíggju drakmur og missir eina drakmu, tendrar ikki ljós og sópar húsið og leitar væl, inntil hon finnur hana?
v9
Og tá ið hon hevur funnið hana, kallar hon saman vinkonur sínar og grannkonur og sigur: «Samgleðist við mær; tí at eg havi funnið ta drakmuna, sum eg misti.»
v10
Soleiðis, sigi eg tykkum, verður gleði hjá Guðs einglum um ein syndara, sum vendir um.»
Hin burturfarni sonurin
v11
Og hann segði: «Ein maður átti tveir synir.
v12
Og hin yngri teirra segði við faðirin: «Faðir, gev mær tann partin av ognini, sum mær líknast.
v13
Og hann býtti góðsið millum teirra. Og ikki mangar dagar eftir hetta savnaði hin yngri sonurin alt saman og fór burtur í eitt fjarlagið land, og har oyddi hann burtur ogn sína í einum óryggiligum levnaði.
v14
Men tá ið hann hevði forkomið øllum burtur, kom hørð hungursneyð um hetta sama land, og hann fór at líða neyð.
v15
Og hann fór til ein bónda har í landinum og helt seg aftrat honum, og hesin sendi hann út á mark sína at sita hjá svínum.
v16
Og hann vildi fegin fylla búk sín av tí dravi, sum svínini ótu; men eingin gav honum nakað.
v17
Tá gekk hann í seg sjálvan og segði: «Hvussu mangir bønarmenn hjá faðir mínum hava ikki yvirflóð av mati, men eg doyggi her í hungri!
v18
Eg vil standa upp og fara til faðirs míns og siga við hann: «Faðir, eg havi syndað ímóti himlinum og ímóti tær;
v19
ikki eri eg longur verdur at eita sonur tín; lat meg sleppa at vera sum ein av bønarmonnum tínum?» »
v20
Og hann reistist og tók at ganga til faðirs síns. Men meðan hann enn var langt burtur, sá faðir hansara hann og tókti stórliga synd í honum; og hann kom rennandi og hálsfevndi hann og kysti hann.
v21
Men sonurin segði við hann: «Faðir, eg havi syndað ímóti himlinum og ímóti tær; ikki eri eg longur verdur at eita sonur tín.»
v22
Men faðirin segði við húskallar sínar: «Farið eftir teimum bestu klæðunum og latið hann í tey, og setið ring á fingurin á honum og gevið honum skógvar upp á føturnar;
v23
og farið eftir gøðingarkálvinum og drepið hann, og latum okkum eta og vera glaðar!
v24
Tí at hesin sonur mín var deyður og er livnaður aftur, hann var farin og er fingin aftur.» Og teir tóku at halda sær á gaman.
v25
Men hin eldri sonur hansara var úti á markini; og tá ið hann kom heim og nærkaðist húsunum, hoyrdi hann spæl og dans.
v26
Og hann rópaði ein av húskøllunum til sín og spurdi hann, hvat hetta hevði at týða.
v27
Men hann segði við hann: «Bróðir tín er komin, og faðir tín hevur dripið gøðingarkálvin, av tí at hann hevur fingið hann heilan aftur.»
v28
Tá varð hann illur og vildi ikki fara inn. Faðir hansara fór tá út og bað hann.
v29
Men hann svaraði og segði við faðirin: «Sí, í so mong ár havi eg nú tænt tær, og havi aldri gjørt ímóti boðum tínum; og mær hevur tú aldri givið so frægt sum eitt smálamb, so at eg kundi fáa mær ein stuttleika saman við vinum mínum!
v30
Men tá ið hasin sonur tín er heim aftur komin, sum hevur oytt burtur ognir tínar við skøkjum, nú drepur tú gøðingarkálvin til hansara!»
v31
Men hann segði við hann: «Sonur mín, tú ert altíð hjá mær, og alt mítt er títt;
v32
men nú áttu vit at hildið okkum at gamni og at verið glaðir, tí at hesin bróðir tín var deyður og er livnaður aftur, var farin og er fingin aftur.»